‘শিক্ষার মানোন্নয়নে জোর দিচ্ছি’ – SundarbanNews\nDate: মে ০৫, ২০১৯\nএসবিনিউজ ডেস্ক: চলতি মেয়াদের প্রথম ১০০ দিন পার করেছে সরকার। এ সময়ের মধ্যে সরকারের সাফল্য-ব্যর্থতা নিয়ে মন্ত্রিসভার সদস্যদের মুখোমুখি হয় বণিক বার্তা। ধারাবাহিক আয়োজনের দ্বিতীয় পর্বে কথা বলেন শিক্ষামন্ত্রী ডা. দীপু মনি। সাক্ষাৎকার নিয়েছেন সাইফ সুজন ও তানিম আহমেদ\nশিক্ষামন্ত্রী হিসেবে ১০০ দিন পার করেছেন। শিক্ষা খাত নিয়ে আপনার পর্যবেক্ষণ কী?\nগত ১০ বছরে দেশে যে বিপুল উন্নয়ন হয়েছে, শিক্ষা খাত এর ব্যতিক্রম নয়। তবে কিছু সংকট তো আছেই। ১৯৭৩ সালে আমাদের উচ্চশিক্ষা খাতের তদারককারী প্রতিষ্ঠান বিশ্ববিদ্যালয় মঞ্জুরী কমিশন (ইউজিসি) যখন প্রতিষ্ঠিত হয়, তখন দেশে বিশ্ববিদ্যালয়ের সংখ্যা ছিল ছয়, এখন এ সংখ্যা প্রায় দেড়শ। তাই ইউজিসিকে শক্তিশালী করে এর সক্ষমতা বাড়ানো প্রয়োজন। আমাদের ২০১২ সালে প্রণীত পাঠ্যক্রমের কোথাও কোথাও কিছু ভুল রয়েছে বা ভুলভাবে উপস্থাপন করা হয়েছে। এ বছর সেটি রিভিউ করার একটি সুযোগ এসেছে। আমরা সেটি সংশোধন ও পরিমার্জনের কাজ করছি। এছাড়া দেশে বেসরকারি শিক্ষাপ্রতিষ্ঠান এমপিওভুক্তির দাবি রয়েছে দীর্ঘদিনের। গত বছর এর একটি প্রক্রিয়া শুরু হয়েছিল। সে প্রক্রিয়া সম্পন্নের কাজ করছি।\nকোন বিষয়গুলোকে অগ্রাধিকার দিচ্ছেন?\nগত ১০ বছরে যে উন্নয়ন হয়েছে, সেই ভিতের ওপর দাঁড়িয়েই আমরা সামনের দিকে এগিয়ে যাওয়ার জন্য কাজ করছি। সেক্ষেত্রে আমাদের যে নির্বাচনী ইশতেহার, আমরা সেটাই অনুসরণ করব। ইশতেহারে শিক্ষার মানের ওপর বেশি জোর দেয়া হয়েছে। আমাদের একটি শিক্ষানীতি রয়েছে, এটি বাস্তবায়নের কাজও শুরু হয়েছে। শিক্ষা আইন করার একটি উদ্যোগ নেয়া হয়েছিল। একটি খসড়াও প্রণয়ন করা হয়েছিল। কিন্তু সেটির কোনো কোনো অংশে বিদ্যমান কয়েকটি আইনের সঙ্গে সাংঘর্ষিক হওয়ায় তা প্রত্যাহার করা হয়। এখন আমাদের প্রচেষ্টা হলো যত দ্রুত সম্ভব শিক্ষা আইন প্রণয়ন করা, সে লক্ষ্যে কাজ করছি। আমাদের একটি অ্যাক্রেডিটেশন কাউন্সিল করার উদ্যোগ ছিল, আইনও করা হয়েছে, চেয়ারম্যান নিযুক্ত হয়েছেন। এখন আমাদের কাজ হবে অ্যাক্রেডিটেশন কাউন্সিল গঠন করা ও সামনে এগিয়ে নেয়া।\nআপনি শিক্ষার মানের কথা বললেন। সেটি কীভাবে করবেন?\nযখনই আপনি শিক্ষার মানের কথা বলবেন, তখন অবশ্যই মানসম্মত শিক্ষকের প্রয়োজন পড়বে। সেক্ষেত্রে শিক্ষক প্রশিক্ষণের কোনো বিকল্প নেই। এখন আমাদের শিক্ষকদের চাকরিতে যোগদান করার পরও প্রশিক্ষণের জন্য অপেক্ষা করতে হয়। কারণ আগের ব্যাকলগ রয়েছে। তাই নায়েমের সক্ষমতা বাড়াতে চাই। আমাদের যেসব প্রশিক্ষণ ইনস্টিটিউট রয়েছে, সেগুলোর সক্ষমতা বাড়াতে চাই, যাতে নিয়োগ পাওয়ার পর পরই শিক্ষকরা প্রশিক্ষণের সুযোগ পান। প্রশিক্ষণ পেয়েই যেন একজন শিক্ষক পাঠদান শুরু করতে পারেন। আবার নতুন চিন্তাও হচ্ছে। এখন শিক্ষকরা নিয়োগ পাওয়ার পর বিএড অথবা এমএড করছেন। আমরা চিন্তাভাবনা করছি, এটিকে চাকরির আগে নিশ্চিত করা যায় কিনা। কারণ যোগদানের পর শিক্ষাপ্রতিষ্ঠানগুলো তাদের শিক্ষকদের লম্বা সময়ের জন্য ছাড়তে চায় না। এছাড়া পাঠ্যবইয়ের মানোন্নয়নেও উদ্যোগ নেয়া হয়েছে।\nআমরা একটি শিক্ষানীতি করেছি। আমরা এখন চাই সফল বাস্তবায়ন। শিক্ষা আইন হলে, শিক্ষা কমিশন হলে, ইউজিসি, নায়েমের সক্ষমতা বাড়াতে পারলে শিক্ষকদের প্রশিক্ষণের ব্যবস্থা করতে পারলে, পাঠদানের মান বাড়াতে পারলে আমাদের যে লক্ষ্য—গুণগত মান, সেটি অর্জন সম্ভব।\nপ্রাথমিক-পরবর্তী স্তরে দেশের শিক্ষাপ্রতিষ্ঠানগুলোর বড় অংশই পরিচালিত হচ্ছে বেসরকারি ব্যবস্থাপনায়। এসব প্রতিষ্ঠানে গুণগত শিক্ষা নিশ্চিত করা সরকারের পক্ষে কতটুকু সম্ভব?\nশিক্ষাপ্রতিষ্ঠানগুলোর বড় অংশই পরিচালিত হচ্ছে বেসরকারি ব্যবস্থাপনায়, এটি ঠিক। কিন্তু এসব প্রতিষ্ঠানে সরকারের অবদান বিশাল। বেসরকারি প্রতিষ্ঠানের বই, অবকাঠামো, শিক্ষক প্রশিক্ষণ—সবই কিন্তু সরকার করে। আর এসব প্রতিষ্ঠানের কার্যক্রম প্রক্রিয়াগতভাবেই মনিটর করা হয়। যেমন পাবলিক পরীক্ষার ফলাফলের মাধ্যমে এক ধরনের তথ্য পাওয়া যায়। কোনো প্রতিষ্ঠানে পড়ালেখার মান খারাপ হলে ফলাফলে তা ফুটে উঠবে। এছাড়া শিক্ষাপ্রতিষ্ঠান এমপিওভুক্ত করা কিংবা পাঠদানের অনুমতি, এমন বিভিন্ন বিষয় মনিটর করা হয়। আমরা বেসরকারি প্রতিষ্ঠানগুলো ওই অর্থে নিয়ন্ত্রণ করতে চাই না, কিন্তু তাদের সব তথ্যই আমাদের কাছে রয়েছে। এছাড়া ব্যানবেইস তো সার্বক্ষণিক বিভিন্ন ধরনের জরিপ পরিচালনার মাধ্যমে বিভিন্ন তথ্য সংগ্রহ করছে। তাই এটা বলা যাবে না, বেসরকারি শিক্ষাপ্রতিষ্ঠানগুলো সরকারের নজরদারির একদম বাইরে রয়েছে।\nগুণগত শিক্ষার ক্ষেত্রে দুর্বল অবকাঠামো বড় একটি চ্যালেঞ্জ। অবকাঠামো উন্নয়নের লক্ষ্যে কী ধরনের উদ্যোগ নিচ্ছেন?\nশিক্ষাপ্রতিষ্ঠানের অবকাঠামো উন্নয়নের জন্য এরই মধ্যে আমরা একটি জরিপ চালিয়েছি। কোন প্রতিষ্ঠানের অবকাঠামো কেমন, কোথায় কী ঘাটতি রয়েছে, সে তথ্য সংগ্রহ করেছি। যাতে সময়মতো আমরা তাদের প্রয়োজন মেটাতে পারি। শিক্ষাপ্রতিষ্ঠানগুলোকে যেন আমাদের পেছনে দৌড়তে না হয়, আমরাই যাব তাদের কাছে।\nসৃজনশীল পদ্ধতি চালু হলেও সফল বাস্তবায়ন সম্ভব হয়নি। এ পদ্ধতি সংস্কারের কোনো পরিকল্পনা রয়েছে কি?\nসৃজনশীল পদ্ধতি নিয়ে নানা জায়গায় নানা আলোচনা-সমালোচনা রয়েছে। সেটা নিয়ে আমরা বিচার-বিশ্লেষণ করছি। এ পদ্ধতি বিশ্বের অন্যান্য দেশ কীভাবে বাস্তবায়ন করছে, আমরা কীভাবে করছি, তফাত কোথায়, সেগুলো খতিয়ে দেখছি, যাতে সত্যিকার অর্থে নোট বই, গাইড বই, কোচিংয়ের ওপর নির্ভরশীলতা কমিয়ে আনা যায়। আমরা গত কয়েক বছরে এত উন্নতি করা সত্ত্বেও এই একটি জায়গায় পরিবর্তন আনা সম্ভব হয়নি। এখানে অনেক অসাধু চক্রের দৌরাত্ম্যও আছে। আমরা যদি আমাদের শিক্ষা ব্যবস্থাকে একটি মানের জায়গায় নিয়ে যেতে পারি, তাহলে এসব অসাধু চক্রের দৌরাত্ম্য স্বাভাবিকভাবেই কমে যাবে।\nটেকসই উন্নয়ন লক্ষ্য অর্জন ও দক্ষ জনশক্তি রফতানির লক্ষ্যে সরকারের পক্ষ থেকে দেশের জনগোষ্ঠীকে জনসম্পদে রূপান্তরের কথা বলা হচ্ছে। সে লক্ষ্য অর্জনে কী কাজ করছেন?\nপ্রধানমন্ত্রী শেখ হাসিনা দেশের জনসংখ্যাকে জনসম্পদে রূপান্তরের যে কথা বলছেন, সেক্ষেত্রে শিক্ষা হচ্ছে সবচেয়ে বড় হাতিয়ার। আমরা যে চতুর্থ শিল্পবিপ্লবের কথা বলছি, সে শিল্পবিপ্লব হবে আর্টিফিশিয়াল ইন্টেলিজেন্সের মাধ্যমে। সেক্ষেত্রে আমাদের মতো দেশ যেন কোনোভাবে পিছিয়ে না পড়ে, আমরা সে লক্ষ্যে কাজ করছি। ওই শিল্পবিপ্লবের জন্য আমাদের যে জনসম্পদ তৈরি করা প্রয়োজন, সেক্ষেত্রে শিক্ষা খাতের বিশাল দায়িত্ব রয়েছে। ঠিক সময়ে যেন আমরা ঠিক ইন্টারভেনশনটি করতে পারি, সেটিকে গুরুত্ব দিচ্ছি। বিশ্বের অন্যান্য দেশের সঙ্গে তাল মিলিয়ে চলতে আমাদের আরো বেশি যোগ্য জনশক্তি লাগবে। এক্ষেত্রে আমাদের সামনে অনেক চ্যালেঞ্জ রয়েছে। কিন্তু আমি বিশ্বাস করি, সে চ্যালেঞ্জ অবশ্যই মোকাবেলা করতে পারব।\nএছাড়া শিক্ষাক্ষেত্রে অনেক ইনোভেশন ও গবেষণার দরকার রয়েছে। আমরা এ খাতগুলোকে প্রাধান্য দিচ্ছি। এছাড়া বিশেষ জোর দেয়া হচ্ছে কারিগরি শিক্ষায়। কারিগরি শিক্ষায় অংশগ্রহণের হার ২০২০ সালের মধ্যে ২০ শতাংশ ও ২০৩০ সালের মধ্যে ৩০ শতাংশে উন্নীত করার কাজ চলছে। এছাড়া সাধারণ বিদ্যালয়গুলোতেও কারিগরি শিক্ষার বিষয়গুলো অন্তর্ভুক্ত করা হবে, যাতে এ শিক্ষা ব্যাপকভাবে ছড়িয়ে দেয়া যায়।\nসম্প্রতি অগ্নিদগ্ধ হয়ে মারা যাওয়া নুসরাতের ঘটনায় শিক্ষাপ্রতিষ্ঠানে যৌন হয়রানির বিষয়টি আলোচনায় এসেছে। শিক্ষাপ্রতিষ্ঠানে যৌন হয়রানি প্রতিরোধে কমিটি করার বিষয়ে আদালতের নির্দেশনা রয়েছে। সেটি বাস্তবায়নের হার খুব কম…\nনুসরাতের ঘটনাটি অত্যন্ত দুঃখজনক। এ ঘটনায় আমরা শোকাহত। এ ধরনের ঘটনা আমাদের জন্য লজ্জাজনকও। যৌন হয়রানির ঘটনা বাড়ছে কিনা, সেটি পরিসংখ্যানের বিষয়। তবে আমার সাধারণ পর্যবেক্ষণ অনুযায়ী, আগে এসব বিষয় সামনে আনা হতো না। ধামাচাপা দেয়া হতো। এখন অনেক বেশি সামনে আসছে। এটি ভালো। যত বেশি সামনে আসবে, আমরা তত প্রতিবাদ ও প্রতিকারের জায়গায় এগোতে পারব। আসলে যৌন হয়রানির ঘটনা সারা দুনিয়ায়, এমনকি উন্নত বিশ্বেও ঘটে। আমাদের দেশে এটি আগে থেকেই ছিল। এমনকি পারিবারিক পর্যায়েও অনেক ধরনের যৌন হয়রানি ঘটত, সেগুলো কখনো আলোর মুখ দেখত না। মানুষের মধ্যে সচেতনতা বৃদ্ধি পাওয়ায় এখন তারা এসব ঘটনা সামনে নিয়ে আসছে, প্রতিবাদ করছে। এখন মানুষ অধিকারসচেতন। বর্তমানে একজন বাবা কিংবা একজন মা বিশ্বাস করেন, তার মেয়ের ওপর যে নির্যাতন হয়েছে, সেটি আমার মেয়ের অপরাধ নয়, তার অধিকার রয়েছে এর বিচার পাওয়ার। এ সচেতনতাবোধ কিংবা অধিকারবোধ থেকেই প্রতিবাদ বেশি হচ্ছে।\nউচ্চ আদালত থেকে শিক্ষাপ্রতিষ্ঠানে যৌন নির্যাতন ও হয়রানি প্রতিরোধে যে কমিটি করার কথা বলা হয়েছে, সে আলোকে আমাদের মাধ্যমিক ও উচ্চশিক্ষা অধিদপ্তর থেকে দেশের সব শিক্ষাপ্রতিষ্ঠানকে কমিটি করার বিষয়ে চিঠি দেয়া হয়েছে। কীভাবে কমিটি করা হবে, কারা থাকবে, কী পদ্ধতিতে সেটি বাস্তবায়ন হবে, সে নির্দেশনা আদালতের রায়ে রয়েছে। সে আলোকে কমিটি গঠনের জন্য বলা হয়েছে। নির্দেশনার বাস্তবায়ন বিষয়েও মাধ্যমিক ও উচ্চশিক্ষা অধিদপ্তরের মাধ্যমে মনিটর করা হবে।\nশিক্ষার্থীদের মধ্যে আত্মহত্যার প্রবণতা বাড়ছে। এ বিষয়ে কোনো উদ্যোগ নিয়েছেন?\nআমাদের ছেলেমেয়েদের মধ্যে, বিশেষ করে বয়ঃসন্ধিকালে শারীরিকের পাশাপাশি এক ধরনের মানসিক অস্থিরতা কাজ করে। এজন্য মাঝেমধ্যে শিক্ষার্থী আত্মহত্যার ঘটনাও ঘটছে। সে সমস্যাগুলো মোকাবেলা করতে আমাদের একটি পরিকল্পনা হচ্ছে শিশু মনোরোগ বিশেষজ্ঞ, কাউন্সেলর কিংবা সাইকোলজিস্ট নিয়োগ দেয়ার। শুরুতে সব প্রতিষ্ঠানে নিয়োগ দেয়া সম্ভব হবে না। তবে আমরা চেষ্টা করব প্রতিটি উপজেলা মাধ্যমিক শিক্ষা অফিসে একজন করে নিয়োগ দিতে। তিনি প্রতিটি শিক্ষাপ্রতিষ্ঠানে এক বা একাধিক শিক্ষককে এ বিষয়ে প্রশিক্ষণ দেবেন।\nশিক্ষক নিয়োগ, বদলি, শিক্ষাপ্রতিষ্ঠান অনুমোদন, শিক্ষার্থী ভর্তি, সনদ বাণিজ্যসহ বিভিন্ন ধরনের অনিয়ম ও দুর্নীতির অভিযোগ আছে। বর্তমান সরকার দুর্নীতির বিষয়ে শূন্য সহনশীলতার যে ঘোষণা দিয়েছে, শিক্ষা মন্ত্রণালয়ে এর বাস্তবায়ন কতটুকু?\nপ্রধানমন্ত্রী দুর্নীতির বিষয়ে শূন্য সহনশীলতার যে ঘোষণা দিয়েছেন, সেটি অনেক আগ থেকেই চর্চা হয়ে আসছে। দুর্নীতি দূর করার জন্য আমরা উদ্যোগ নিচ্ছি। এরই মধ্যে ছোটখাটো কিছু পরিবর্তন এনেছি। আমরা দুটি উপায়ে দুর্নীতি প্রতিরোধে কাজ করছি। একটি হচ্ছে পুরো ব্যবস্থা নিয়ে কাজ করা। অন্যটি যখনই কোনো অনিয়মের তথ্য আসে, তাত্ক্ষণিক ব্যবস্থা নেয়া। সেক্ষেত্রে আমি অবশ্যই বলব, দুর্নীতিগ্রস্ত কেউ আমার কাছে, উপমন্ত্রীর কাছে কোনো ধরনের সহযোগিতা পাবে না, আশ্রয়-প্রশ্রয় পাবে না।\nআর্থিক ও প্রাতিষ্ঠানিক নানা অনিয়মে জড়িয়ে পড়ছে অনেক বেসরকারি বিশ্ববিদ্যালয়। এসব অনিয়ম বন্ধে আপনারা কী উদ্যোগ নিচ্ছেন?\nবেসরকারি বিশ্ববিদ্যালয় সম্পর্কিত যে আইন রয়েছে, তা অনেক বিশ্ববিদ্যালয়ই অনুসরণ করে না। আবার আইনটির কোথাও কোথাও আরো যুগোপযোগী করার প্রয়োজন রয়েছে। আইনটির বয়স প্রায় ১০ বছর। আবার গত এক দশকেই দেশের বেশির ভাগ বেসরকারি বিশ্ববিদ্যালয় অনুমোদন পেয়েছে। তাই আইনটির সংশোধন ও পরিমার্জন প্রয়োজন বলে আমি মনে করি। পাশাপাশি ইউজিসির যে সক্ষমতা বাড়ানোর কথা বলেছি, সেটি করতে পারলে বেসরকারি বিশ্ববিদ্যালয়গুলোর অনিয়ম বিষয়ে ব্যবস্থা নেয়া সহজ হবে।\nদেশে উচ্চশিক্ষা খাতের বড় একটি অংশের নেতৃত্ব দিচ্ছে জাতীয় বিশ্ববিদ্যালয়। এ বিশ্ববিদ্যালয়ে শিক্ষক ও অবকাঠামো সংকট প্রকট…\nগত ১০ বছরে জাতীয় বিশ্ববিদ্যালয়ের অভূতপূর্ব উন্নয়ন হয়েছে। সেশন জট নিরসন হয়েছে। এখনো কিছু চ্যালেঞ্জ রয়েছে। আমার মতে, কলেজগুলোকে বিশ্ববিদ্যালয় কলেজ করার চেয়ে জাতীয় বিশ্ববিদ্যালয়ই দেশের আটটি বিভাগে আটটি ক্যাম্পাস করতে পারে। সেখানে শিক্ষার্থীরা বিশ্ববিদ্যালয়ের একটি পরিবেশ পাবে। কারণ ক্লাস-পরীক্ষা দিয়ে শুধু ডিগ্রি নেয়া নয়; শিক্ষার জন্য প্রয়োজন একটি ক্যাম্পাস। কেননা মানুষ যতটা না পড়ে শেখে, এর চেয়ে বেশি শেখে পরিবেশ থেকে। সেটি করলে খুবই ভালো হয়।\nPrevious : দূর্গত এলাকায় ত্রাণ ও চিকিৎসা সহায়তা শুরু নৌবাহিনীর\nNext : আল্লাহর দরবারে শুকরিয়া আদায় প্রধানমন্ত্রীর


Parobashia Pachali - A Genre Fiction Web Mag - পরবাসিয়া পাঁচালী: অন্তর্দহন\nশোকের ছায়া লেগে থাকলেও অনেকের হৈ-হট্টগোল আর কথাবার্তায় ক’টাদিন সরগরম ছিল বাড়ীটা। শ্রাবণীই বরং একটু স্পেস চাইছিল একলা হওয়ার জন্য, চাইছিল প্রবালের স্মৃতিতে ডুবে থাকতে।\nশ্রাদ্ধ-শান্তি মিটে যাওয়ার পরে হঠাৎই খালি হয়ে গেল বাড়ী। শুধুমাত্র ঝুনুপিসি আর লতিকামাসী আরো আধবেলা থেকে শ্রাবণীর জিনিসপত্র একটু গোছগাছ করে ফিরে গেলে ওপর-নীচে দুটোতলার মাঝে বড় ধাপের ঘোরালো সিঁড়ি, ছোট বড় পাঁচটা ঘর আর প্রবালের ছেড়ে যাওয়া মাঝ দুপুরের শূন্যতার মধ্যে শ্রাবণী তখন একেবারে একা।\nখানিকক্ষণ আনমনে সিঁড়ি বেয়ে ওঠানামা করার পরে যে কান্না আটকে রেখেছিল এতদিন, তাই যেন অঝোরে নেমে এল শ্রাবণীর দুচোখ বেয়ে। একসময় চোখ শুকিয়ে গেলেও একধরণের উদাস আর বুক খালি করা ভাব নিয়ে স্টাডিরুমে প্রবালের ব্যবহার করা জিনিষগুলোর ওপরে হাত বোলাতে বোলাতে হঠাৎই ওয়ারড্রোবের সঙ্গে অ্যাটাচড ছোট ড্রয়ারটার মধ্যে রাখা খয়েরী রঙের ডায়েরীটা নজরে পড়ল শ্রাবণীর। সাধারণ কৌতূহলে ডায়েরীর মলাট উল্টিয়ে ভেতরে তাকাতেই চমকে উঠল সে। পাতায় পাতায় অদ্ভুত বর্ণনায় ক্যানসারের মতো মারক রোগের যন্ত্রণার কথা আর তার মাঝে মাঝে চিরকালের মত শ্রাবণীকে হারানোর আশঙ্কার কষ্ট এমন ভাবে লেখা যে পড়তে পড়তে দম বন্ধ হয়ে আসে। চোখের জলে অক্ষরগুলো ঝাপসা হয়ে আসতে আবেগের বশে ডায়েরীটা হঠাৎ বন্ধ করতে হলুদ হয়ে আসা একটা ভাঁজ করা পুরনো কাগজ ডায়েরীর ভেতর থেকে নেমে এসে পড়ল শ্রাবণীর কোলের ওপর। বহুকাল আগের এক ছোট্ট চিঠি...\nঅনেক চেষ্টা করেও এই চিঠি লেখা থেকে নিজেকে আটকাতে পারলাম না। তোমাকে দেখার পর থেকেই মনে হচ্ছে যেন কতদিন আগে থেকে চিনি। বোধহয় ভালোবেসে ফেলেছি তোমায়! জানি না তুমি কি ভাববে! তোমার উত্তর জানিয়ো। অপেক্ষায় থাকবো।\nচিঠিটা নতুন করে পড়তে পড়তে স্মৃতি থেকে মুছে যাওয়া প্রলয় নামের সেই অন্ধকার মুখ শ্রাবণীকে পৌঁছে দিল আসানসোলের ছোট্ট কলোনী মহিশীলায়। ষোল বছরের শ্রাবণী তখন বন্ধুদের প্রিয় ‘ঝিনুক’।\nপ্রথম প্রেমপত্র পাওয়ার সঙ্গে লেগে থাকা অচেনা আতঙ্কে সেদিন চিঠিটা প্রলয়ের গায়ে ছুঁড়ে দিয়ে পালিয়ে এসেছিল ঝিনুক। এক অন্য ধরণের শিরশিরানি, বুক ঢিপঢিপ করা ভয় আর উন্মনা ভাব নিয়ে ফিরে এসে বাড়ী-বন্দী করেছিল নিজেকে। বাবা-মা আর বন্ধুদের জেদাজিদি সত্ত্বেও বেরোয়নি কোথায়। দিন পনেরো পরে যখন সাহস এল, শুনল প্রলয়রা চলে গেছে মহিশীলা ছেড়ে।\nসেদিনের সেই অভিজ্ঞতা যেন অবহেলায় পড়া অক্ষরের মতই মিলিয়ে গিয়েছিল শ্রাবণীর স্মৃতি থেকে। বিয়ের অনেক পরে যখন সে জেনেছিল যে প্রবালের আরো একটা নাম আছে তার দিদিমা’র দেওয়া আর সে নাম ‘প্রলয়’, তখনো কোন প্রশ্ন জাগেনি তার মনে। তবু আজ এই থম-মারা দুপুরে হঠাৎ বের হয়ে আসা এই বিবর্ণ চিঠি প্রবাল সম্বন্ধে শ্রাবণীর মনে কতগুলো উত্তাল অথচ সরল জিজ্ঞাসার ঢেউ তুলল...\n১) যত্নে এবং গোপনে রাখা এই চিঠির উপস্থিতিতে একথা কি স্পষ্ট নয় যে এতদিনেও প্রবাল ভোলেনি ঝিনুককে এবং সেকথা সে গোপন করে গেছে শ্রাবণীর থেকে!\n২) প্রবাল কি শ্রাবণীকে ঝিনুক বলে চিনেছিল না কি শ্রাবণীর সঙ্গে ঘর করলেও শেষ অবধি তার মনে ঝিনুকের ছবিই উজ্জ্বল হয়ে ছিল!\nপ্রশ্নগুলোর মুখোমুখি দাঁড়িয়ে একদিকে প্রবালের কষ্ট, শ্রাবণীর প্রতি তার ঘনিষ্ঠ আকর্ষণ আর অন্যদিকে প্রবালের কখনোই ঝিনুককে ভুলতে না পারা এবং প্রবালের অনুপস্থিতিতে এ প্রশ্ন চিরকালের মতো উত্তরহীন থেকে যাওয়া... এ দুয়ের টানাপোড়েনের মধ্যে দুলতে থাকা অসহায় শ্রাবণী কখনো বিস্ময়, কখনো হাসি কখনো বা সেই ষোল-কিশোরী ঝিনুকের ওপর এক অদ্ভুত হিংসার আগুনে জ্বলতে থাকল।\nঅলংকরণ - ভ্যালেরি সার্গ (শাটারস্টক)\nLabels: অনিমেষ গুপ্ত, গল্প, নভেম্বর ২০১৭\nনভেম্বর ২০১৭ পরবাসিয়া পাঁচালী\nতারা খসার পালা\nএকটি সময়ের মৃত্যু ও ফিদেল কাস্ত্রো\nবৃষ্টি ভেজা বালিয়াড়ি


ক্রাইম অ্যান্ড পানিশমেন্ট...-470391 | কালের কণ্ঠ | kalerkantho\nতরুণদের কাছে ভোট চাইলেন প্রধানমন্ত্রী ( ২১ অক্টোবর, ২০১৮ ১৮:৩০ )\nসমাবেশের অনুমতি না দেওয়া নিয়ে জাতীয় ঐক্যফ্রন্টের রিট ( ২১ অক্টোবর, ২০১৮ ১৬:০৭ )\nপশ্চিমবঙ্গের নাম 'বাংলা' করার বিরোধিতা করেছে বাংলাদেশ ( ২১ অক্টোবর, ২০১৮ ১৯:২৮ )\nবানাইল ইউপি চেয়ারম্যানের বিরুদ্ধে অনিয়মের অভিযোগ ( ২১ অক্টোবর, ২০১৮ ১৯:৫৬ )\nজানালার কাঁচ ভেদ করা রোদ কি ভিটামিন ডি দিতে পারে? ( ২১ অক্টোবর, ২০১৮ ১৭:৩৯ )\nসর্বোচ্চ রানের জুটির রেকর্ড ইমরুল-সাইফের ( ২১ অক্টোবর, ২০১৮ ২০:০১ )\nক্রাইম অ্যান্ড পানিশমেন্ট\nশার্লক হোমসকে চলচ্চিত্র, টিভির পাশাপাশি ভিডিও গেইমেও দেখা গেছে। প্রায় প্রতিটি মাধ্যমেই দারুণ জনপ্রিয়তাও পেয়েছে হোমস-ওয়াটসন জুটি। তবে শার্লক হোমস নিয়ে ভিডিও গেইম থাকলেও কোনো ধারাবাহিক গেইম ছিল না। সেই অভাববোধ থেকেই গেইমটির ধারাবাহিক শুরু করল ফ্রগওয়্যার। এবারের পর্বটির নাম রাখা হয়েছে ‘শার্লক হোমস : ক্রাইম অ্যান্ড পানিশমেন্ট’। এতে ‘আনরিয়েল ইঞ্জিন ৩’ নামের গেইমিং ইঞ্জিন ব্যবহার করা হয়েছে।\nগেইমটিতে আর্থার কোনান ডয়েলের লেখা রোমাঞ্চকর ছয়টা কেস রয়েছে। একেকটি একেক রকম। গল্পগুলোর সময়কাল ১৮৯৪-৯৫ সাল। স্থান লন্ডন শহর।\nপ্রথম বড় পরিবর্তন ধরা পড়বে গেইমটির ভিউ অ্যাঙ্গেলে। প্রথমবারের মতো শার্লক হোমসকে নিয়ন্ত্রণ করা যাবে ‘ফার্স্ট পার্সন’ ও ‘থার্ড পার্সন’—এই দুই অ্যাঙ্গেল থেকে। ২২১বি বেকার স্ট্রিটের রাস্তা এবার আরো বিস্তারিত, আরো বাস্তবসম্মত বলে মনে হবে। দিনের ঝকঝকে আলো বা রাতের ছায়ার দারুণ গ্রাফিকসগুলো গোয়েন্দা গল্পের আদর্শ পরিবেশকেই ফুটিয়ে তুলবে। এই সিরিজের আগের গেইমগুলোয় দেখা যেত গেইমারদের খুব বেশি কিছু করার ছিল না, যা করার হোমসই করে দিত! এবার আর সেই সুযোগ নেই।\nজটিল জটিল সমস্যা ও ধাঁধার সমাধান করতে হলে আপনাকে ভাবতে হবে হোমসের মতো করেই। সিগারেটের পোড়া টুকরা, দেয়ালে গুলির চিহ্ন, ট্রিগারে আঙুলের ছাপ—সব কিছু একসঙ্গে জড়ো করে দুয়ে-দুয়ে চার মেলানোর গুরু দায়িত্বটা এবার গেইমারেরই।\nপুরো গেইমটি চিন্তাভাবনা করে, ধৈর্য ধরে সিদ্ধান্ত নিয়ে খেলতে হবে। আর সিদ্ধান্তগুলো সঠিক হতে হবে, ভুল হলে অপরাধীকে খুঁজে না-ও পাওয়া যেতে পারে। যেমন—শার্টের লাল রক্ত থেকে ডিএনএ সংগ্রহ করে মিলিয়ে দেখতে হবে কোনো অপরাধীর ডিএনএর সঙ্গে মিলে যায় কি না।\nসন্দেহভাজনদের পেট থেকে কথা বের করতেও পারদর্শিতা দরকার। উপন্যাসের হোমসের মতো কথার মারপ্যাঁচে এখানে অপরাধীর মুখ থেকে স্বীকারোক্তি আদায় করতে হবে। আর এসব কাজে সঙ্গী ওয়াটসন তো ডান হাত হিসেবে আছেনই!\nএককথায় বলতে গেলে একজন প্রকৃত গোয়েন্দার মতোই প্রতিটি বিষয় মাথায় রেখেই গেইমটি খেলতে হবে। যাদের মারমার, কাটকাট অ্যাকশন আর গোলাগুলি বেশি পছন্দ, এই গেইমটি তাদের জন্য নয়। হাতে যথেষ্ট সময় আর ধৈর্য নিয়ে তবেই বসতে হবে কম্পিউটারের সামনে।\nখেলতে যা লাগবে\nপ্রসেসর : ইন্টেল কোর টু ডুয়ো ২.৪ গিগাহার্জ\nগ্রাফিকস কার্ড : এনভিডিয়া জিফোর্স ৮৬০০জিটি/এএমডি রেডন এইচডি৩৮৫০\nর‌্যাম : ২ গিগাবাইট\nহার্ডডিস্ক : ১৪ গিগাবাইট\nযাঁরা খেলতে পারবেন\nথাকছে না ওয়ারেন্টি সমস্যা! ৪ মার্চ, ২০১৭ ০০:০০\nএয়ার কোয়ালিটি মনিটর জানাবে বায়ুদূষণের পরিমাণ ৪ মার্চ, ২০১৭ ০০:০০\nইউপিএসের ব্যাকআপ বাড়ানোর উপায় ৪ মার্চ, ২০১৭ ০০:০০


ধর্ষণ বন্ধে দৃষ্টান্তমূলক শাস্তির ব্যবস্থা দরকার - Bhorer Kagoj\nপ্রচ্ছদ মুক্তচিন্তামুক্তচিন্তা ধর্ষণ বন্ধে দৃষ্টান্তমূলক শাস্তির ব্যবস্থা দরকার\nপ্রকাশিত: ডিসেম্বর ৩, ২০২০ , ৭:৫৪ অপরাহ্ণ আপডেট: ডিসেম্বর ৩, ২০২০ , ৮:০৩ অপরাহ্ণ\nনারী ধর্ষণের বাড়াবাড়ি যে দেশেই হোক- একদিকে সামাজিক অবক্ষয় ও দুর্বৃত্ত শক্তির দাপটের প্রতিফলন, অন্যদিকে রাষ্ট্রের ভাবমূর্তির ওপর কালো ছায়াপাত। বাংলাদেশে বিষয়টি সামাজিক থেকে জাতীয় সমস্যায় পরিণত হয়েছে, বিশেষ করে সরকার ধর্ষণের অপরাধে চরম শাস্তির বিধান নিশ্চিত করার পরও ধর্ষণের ধারাবাহিকতা অব্যাহত থাকার কারণে। বিষয়টি সরকারসহ সচেতন নাগরিক মাত্রের জন্য মাথাব্যথার কারণ হয়ে দাঁড়িয়েছে।\nগত ২৭ নভেম্বর একটি দৈনিকে গুরুত্বপূর্ণ শিরোনামে গোটা বছরের উল্লিখিত দুর্বৃত্তপনার একটি সংখ্যা চিত্র প্রকাশিত হয়েছে। শিরোনামটি হলো ‘১০ মাসে ধর্ষণের শিকার ১০৮৬’। তাদের প্রতিবেদন মতে ‘চলতি বছরের জানুয়ারি থেকে অক্টোবর পর্যন্ত ১০ মাসে ধর্ষণের শিকার হয়েছে এক হাজার ৮৬ জন নারী ও শিশু।’ এ সম্পর্কে বিশদ বিবরণ রয়েছে এই প্রতিবেদনটিতে। কিন্তু এ সংখ্যা অপ্রকাশিত ঘটনা বাদ দিয়েই। এ সম্বন্ধে একটি গুরুত্বপূর্ণ দিক হলো শিশু ধর্ষণ এবং প্রায়শ ধর্ষণোত্তর হত্যা। এটি বাংলাদেশি সমাজে বৈশিষ্ট্য হয়ে দাঁড়িয়েছে। শিশুকে নানাভাবে প্রলোভন দেখিয়ে ডেকে আনা খুব সহজ, সহজ কার্যসিদ্ধি- যেমন প্রায়ই দেখা চকোলেট বা অনুরূপ কিছুর লোভ দেখিয়ে শিশুকে তুলে নিয়ে যাওয়া, পরিচয় ফাঁস হবার সম্ভাবনা বা অন্য কোন কারণে ধর্ষণ শেষে হত্যা বিনা বাধায়। এ জাতীয় ঘটনা নিয়ে অনেক লেখালেখি হয়েছে পত্র-পত্রিকায়, অভিভাবক বা শিক্ষকদের প্রতি সতর্কতামূলক ব্যবস্থাদির উল্লেখসহ। প্রধানমন্ত্রীর এ বিষয়ে ক্ষুব্ধ প্রতিক্রিয়া ও বক্তব্য, শেষ পর্যন্ত হুঁশিয়ারি এবং শাস্তি বিধান নেয়ার পরও ভয়ঙ্কর ঘটনা বন্ধ হয়নি। স্বভাবতই এ প্রবণতা বন্ধ করতে ব্যবস্থাগ্রহণের কথা ভাবতে হয়। সমাজের কলঙ্কমোচনের জন্যই কার্যকর ব্যবস্থাগ্রহণ জরুরি হয়ে দাঁড়িয়েছে। এ প্রতিবেদনে একটি তথ্য- ‘পারিবারিক সহিংসতা সাড়ে ৩৭ হাজার।’ এ সমাজকে কী নামে অভিহত করা যায়।\nএকটি দুর্বলতার কথা প্রসঙ্গত স্বীকার করতে হয়। শিশুরা ধরে নেই অবুঝ, সহজে প্রতারিত হয়; কিন্তু কিশোরী-তরুণী, শিক্ষার্থী যারা সংবাদপত্রের সঙ্গে পরিচিত, ধর্ষণ ঘটনাদির সঙ্গেও এসব মাধ্যমে পরিচিত, এত সতর্কবাণীর পরও তারা সহজাত আত্মনিরাপত্তার বিষয়ে এত বেখেয়াল কেন? সংবাদপত্রগুলো পড়লে মনে হয় তারা বিষয়টিকে গুরুত্বারোপ এবং নিজস্ব নিরাপত্তার কথা একেবারেই ভাবে না। তাই সহজে ধর্ষকদের প্রতারণার শিকার হয়। অভিভাবকগণও কি তাদের নিরাপত্তার বিষয়টি সম্পর্কে সতর্কতা গ্রহণের শিক্ষা দেন না, বা দিলেও তরুণীরা বয়সের টানে তা উপেক্ষা করে?\nসিলেটে এমসি কলেজ ছাত্রাবাসের ছাত্রদের দ্বারা তরুণী গৃহবধূ ধর্ষণের ঘটনা এবং এমন একাধিক ঘটনা শুধু স্থানীয় শহর বা এলাকাই নয়, সারাদেশে তুমূল আলোড়ন সৃষ্টি করেছিল। তারপরই তো ধর্ষকের বিচার, চরম শাস্তির দাবি নিয়ে ঢাকার শাহবাগ থেকে সারাদেশ উত্তাল, বিশেষ করে তরুণ সমাজ। আর সেই সূত্রে জাতীয় সংসদে ধর্ষণের চরম শাস্তি মৃত্যুদণ্ডের বিধান পাস, বিষয়টি নিয়ে এখনো আলোচনা চলছে যাবজ্জীবন ও আমৃত্যু কারাদণ্ডের সংজ্ঞা নিয়ে।\nতারপরও কি আমাদের কিশোরী-তরুণী সমাজ নিজেদের নিরাপত্তা নিয়ে ভাববে না, সতর্ক হবে না। আন্দোলন, সমাবেশ, আইন প্রণয়ন ইত্যাদি ঘটনার পরও দেখা যাচ্ছে একই ধরনের অসতর্কতা বা নিরাপত্তা বিষয়ক সাবধানতার অভাব। যেমন গত ২৯ নভেম্বরের একটি ঘটনা। সংবাদ-শিরোনাম ‘বাসা ভাড়া করে দেয়ার কথা বলে সংঘবদ্ধ ধর্ষণ।’ ঘটনাস্থল ময়মনসিংহের ভালুকা। বাসা ভাড়া করে দেয়ার কথা বলে এক পোশাক কর্মীকে সংঘবদ্ধ ধর্ষণ। একই ধরনের ঘটনা প্রায়ই দেখা যায় বিভিন্ন উপলক্ষ ঘিরে। যেমন ‘জ¦র মাপার কথা বলে যৌন নিপীড়ন। বিশেষ করে লক্ষ করা যায় প্রেমের অভিনয় করে এক পর্যায়ে সুযোগ-সুবিধা মতো ধর্ষণ, এটা খুবই সচরাচর ঘটনা। অনুরূপ বহুল দুটি ঘটনা বিয়ের প্রলোভন দেখিয়ে একান্তে নির্জনে ধর্ষণ। একই রকম সংখ্যাধিক্য ঘটনা চাকরির কথা বলে সুবিধামতো তরুণী বা গৃহবধূ ধর্ষণ। এগুলো থেকে পরিত্রাণের একমাত্র এবং সহজ উপায় নিরাপত্তা বিষয়ক সতর্কতা। বছর কয়েক আগের কথা। বিশ^বিদ্যালয়ের দুই ছাত্রী, বন্ধুর সঙ্গে বিলাসবহুল গাড়িতে দূরযাত্রার শখ মিটাতে গিয়ে হোটেলে রাতভর ধর্ষণের শিকার। অতি বিত্তবান পরিবারের বখাটে সন্তানের প্রশ্রয়-লালিত অপকীর্তির ঘটনা শহর ঢাকায় বেশ সরস আলোচনার বিষয় হয়ে দাঁড়িয়েছিল। এরপর যথারীতি মামলা, শাস্তি ইত্যাদি। দূষিত সমাজের অংশ হিসেবে হঠাৎ বিত্তবান পরিবারে সুশিক্ষা ও আদর্শ ও মননশীলতার অভাব দুর্বৃত্ত মস্তানদের অপকর্মে প্রভাবিত করে। এছাড়া পারিবারিক, সামাজিক, সাংস্কৃতিক রাজনৈতিক বহু কারণ তরুণ সমাজকে ভ্রষ্টাচারে প্ররোচিত করে থাকে। অভিভাবকদের শিক্ষা ও শাসনের অভাবও এ ক্ষেত্রে কম দায়ী নয়। শ্রেণিগত বৈষম্য এবং আইনি ব্যবস্থার শিথিলতার মতো একাধিক কারণ ধর্ষণ প্রবণতা ও বৃদ্ধির কারণ।\nঅবশ্য সতর্কতা সত্তে্বও, সচেতনতা সত্তে¡ও আমাদের সমাজে নারী ধর্ষণের ঘটনা লক্ষ করা যায়। যেসব ক্ষেত্রে প্রশাসনিক ও আইনশৃঙ্খলার দুর্বলতার মতো বহুবিধ কারণ সামাজিক অপরাধ ঘটতে সাহায্য করে। এছাড়া আইনি কঠোরতা, দ্রæত বিচারে শাস্তি নিশ্চিত করতে না পারার মতো কারণগুলোও কম গুরুত্বপূর্ণ নয়। রাজনৈতিক প্রভাব, সামাজিক বিত্তের ও ক্ষমতার প্রভাবও এসব ক্ষেত্রে বিবেচ্য বিষয়। আমাদের সমাজ যে নারী ধর্ষণের ক্ষেত্রে কতটা দূষিত হয়েছে তার প্রমাণ ‘রিকশা চালক, অটো রিকশা চালক থেকে জনপ্রতিনিধি তথা ইউপি চেয়ারম্যান পর্যন্ত ধর্ষকের ভ‚মিকায়।’ এগুলো দৈনিক পত্রিকার কল্যাণে প্রকাশিত। অপ্রকাশিত ধর্ষণের সংখ্যাও বহুজনের মতে, নেহাৎ কম নয়। কাজেই পূর্বোক্ত ১০ মাসের সংখ্যাটি সম্ভবত প্রকৃত সংখ্যা নয়- এটা অঘটনের চরিত্র প্রকাশ করে মাত্র। যে ঘটনার কথা বলা হয়েছে, সেগুলোর প্রকাশিত শিরোনাম অন্তত কয়েকটি উল্লেখ প্রয়োজন। যেমন- ‘গৃহবধূকে ধর্ষণ ও ভিডিও ধারণ/ইউপি চেয়ারম্যান গ্রেপ্তার’।\n‘সাভারে ৭ বছরের শিশু ধর্ষণের শিকার, রিকশা চালক আটক।’ জনস্বার্থের রক্ষক তথা দেখভাল করার দায়িত্বে নির্বাচিত জনপ্রতিনিধি যখন ভক্ষক এবং অপরাধে যুক্ত তখন সমাজ জনস্বার্থ রক্ষা করবে কীভাবে? ইতোপূর্বে আমরা সামাজিক দূষণ, অবক্ষয়ের কথা বলেছি- এর ভয়াবহ উদাহরণ ‘বাহুবলে গৃহবধূকে ধর্ষণের পর হত্যা, শ্বশুর গ্রেপ্তার।’ (২৭.১১.২০২০)। এ ধরনের একাধিক ঘটনা আমাদের বুঝতে সাহায্য করে সমাজের একাংশে মূল্যবোধ ও মানবিক চেতনা কোথায় গিয়ে পৌঁছেছে। এর চেয়েও বর্বরোচিত ঘটনার প্রকাশও সংবাদপত্রের কল্যাণে আমরা জানতে পারি। আরেকটি খবর। তথাকথিত প্রেমিক ও তার বন্ধুরা মিলে কিশোরীকে আটকে রেখে ধর্ষণ- শিরোনাম ‘সিলেটে ৮ দিন আটকে রেখে কিশোরীকে ধর্ষণ’ (১.১২.২০২০)। শুধু সিলেটে নয়, দেশের সর্বত্র, বিশেষ বিশেষ এলাকায় এ জাতীয় ঘটনা একের পর এক ঘটে চলেছে। যেমন রাজধানীর তুরাগে চাকরির প্রলোভন দেখিয়ে ‘তরুণীকে আটকে দল বেঁধে ধর্ষণ।’ (২.১২.২০২০)।\nএসব সাম্প্রতিক ঘটনা। ধর্ষণের মৃত্যুদণ্ড বিধান সংসদে পাস হবার পর ঘটেছে এবং ঘটে চলেছে। এ অবস্থার অবসান ঘটাতে শুধু আইন করলে চলবে না। দরকার অপরাধের দ্রুত, সঠিক তদন্ত ও বিচার এবং শাস্তি কার্যকর করা। এক কথায় আইনের দ্রুত, ন্যায় ভিত্তিক প্রয়োগ, জনসাধারণের সচেতনতার জন্য দৃষ্টান্তমূলক শাস্তি, অর্থাৎ আইনের দ্রুত প্রয়োগ অপরিহার্য হয়ে দাঁড়িয়েছে।\nএছাড়া ধর্ষক মানসিকতা, ধর্ষণ প্রবণতা হ্রাস পাওয়া এবং বন্ধ হবার নয়। দূষিত সমাজকে সংশোধন করার জন্য এটা জরুরি। তদুপরি সমাজের সংস্কার তার শুভ শক্তিকে সংহত করতে উদ্যোগ। সে উদ্যোগ নিতে হবে দেশের সামাজিক সাংস্কৃতিক সংগঠনগুলোকে। শুধু লেখালেখিতে লক্ষ্য অর্জিত হবে না। প্রত্যক্ষ ব্যবস্থাই কার্যকর ব্যবস্থা।


Home ইসলামিক যে তিন ব্যক্তির সঙ্গে কিয়ামতের দিন আল্লাহ কথা বলবেন না\nবাংলাদেশ প্রতিবেদক: ‘তিন ব্যক্তির সঙ্গে কিয়ামতের দিন আল্লাহ কথা বলবেন না। তাদের দিকে রহমতের দৃষ্টিতে তাকাবেন না, তাদের পরিশুদ্ধ করবেন না এবং তাদের জন্য রয়েছে কঠিন শাস্তি। …তারা হলো—ক. যে ব্যক্তি পরিধেয় কাপড় টাখনুর নিচে ঝুলিয়ে রাখে; খ. যে ব্যক্তি উপকার করার পর খোঁটা দেয় এবং গ. যে ব্যক্তি মিথ্যা শপথের মাধ্যমে পণ্য চালায়।’ মুসলিম, হাদিস : ১০৬\nঅন্যের সাহায্যে এগিয়ে এলে এভাবেই মহান আল্লাহ তাঁর প্রিয় বান্দাদের সম্মানিত করেন। তবে শর্ত হলো, এ ধরনের কাজে অবশ্যই পূর্ণ ইখলাস থাকতে হবে। ইখলাস ছাড়া কোনো আমলই আল্লাহর কাছে গ্রহণযোগ্য নয়। পবিত্র কোরআনে মহান আল্লাহ বলেন, ‘যারা নিজ সম্পদ আল্লাহর পথে ব্যয় করে, আর ব্যয় করার পর খোঁটা দেয় না এবং কোনো কষ্টও দেয় না, তারা নিজ প্রতিপালকের কাছে তাদের প্রতিদান পাবে। তাদের কোনো ভয় থাকবে না এবং তারা দুঃখিতও হবে না।’ (সুরা বাকারা, আয়াত : ২৬২)\nPrevious articleবিশ্বে যত পেশা রয়েছে তার মধ্যে প্রতিযোগিতার পেশা হচ্ছে সাংবাদিকতা: পিআইবি‘র মহাপরিচালক\nNext articleখিলগাঁওয়ে ড্রেনে পড়ে কিশোর নিখোঁজ, উদ্ধারে ফায়ার সার্ভিসের ২ ইউনিট


letters to the editor: grants and loans under government's schemes - Anandabazar\nletters to the editor: grants and loans under government's schemes\nসম্পাদক সমীপেষু: অনুদান ও ঋণ\n২৯ জুলাই ২০২১ ০৫:০২\nঅগ্নিরূপ সরকারের ‘ঋণ কি কখনও অনুদান হয়’ (২০-৭) প্রসঙ্গে কিছু আরও তথ্য সংযোজন করতে চাই। সরকার কেন্দ্রের হোক বা রাজ্যের, ঋণের প্রসঙ্গে দুই পক্ষই সমান। রাজনীতির ময়দানে জনতাকে নিজের দিকে টানতে এর চেয়ে ভাল বিকল্প কোথাও নেই। দেশ স্বাধীন হওয়ার সময়ে ব্যাঙ্ক ছিল বেসরকারি মালিকানাধীন, ফলে ব্যাঙ্কের আমানত প্রায় সবটাই চলে যেত বড় শিল্পপতিদের হাতে। ইন্দিরা গাঁধীর নেতৃত্বাধীন কেন্দ্রীয় সরকার ১৯ জুলাই ১৯৬৯, চোদ্দোটি ব্যাঙ্কের জাতীয়করণ করে, যেগুলি দেশের প্রায় ৭০ শতাংশ আমানত নিয়ন্ত্রণ করত। ১৯৮০ সালে আরও ছ’টি ব্যাঙ্কের জাতীয়করণ হয়।\nব্যাঙ্ক জাতীয়করণের ফলে দেশের বহুসংখ্যক মানুষের আমানত সুরক্ষিত হয়েছিল। কারণ, মাঝেমধ্যেই সেই সব ব্যাঙ্কে তালা পড়ত, সঞ্চিত টাকা খুইয়ে পথে বসতেন গ্রাহকরা। ব্যাঙ্কিং ব্যবস্থায় সামাজিক নিয়ন্ত্রণ থেকে জাতীয়করণের এটাও ছিল একটা বিবর্তনের পথ। ব্যাঙ্কের আমানত থেকে ক্ষুদ্র ও প্রান্তিক ক্ষেত্রে ঋণের জোগান দিতে সেই ১৯৮০ সালে তৎকালীন অর্থমন্ত্রী জনার্দন পূজারি দেশে চালু করলেন ‘লোন মেলা’। কংগ্রেস-শাসিত রাজ্যগুলির চাষিদের এই মেলা দেখার সৌভাগ্য হল। সেই সঙ্গে সূত্রপাত হল আরও একটি প্রবণতার— সরকারি ব্যাঙ্কের টাকা শোধ না করার। শোনা যায় যে, চাষিদের কংগ্রেসিরাই বলে দিয়েছিলেন, ব্যাঙ্কের টাকা শোধ করার দরকার নেই। পরে ব্যাঙ্কের কর্তারা বেঁকে দাঁড়ালে সরকারের পক্ষ থেকে শুরু হল ঋণ মকুবের ঘোষণা। ব্যাঙ্ক তার দেওয়া যে সব ঋণের সুদ বা আসল আর ফিরে পাবে না, তার গালভরা নাম ‘নন পারফর্মিং অ্যাসেটস’ (এনপিএ)। বলতে দ্বিধা নেই যে, ২৮ জুন বর্তমান কেন্দ্রীয় অর্থমন্ত্রী নির্মলা সীতারামন অতিমারিক্লিষ্ট দেশবাসীর সাহায্যার্থে যে একগুচ্ছ আর্থিক দাওয়াই হিসেবে ‘ক্রেডিট গ্যারান্টি প্রকল্প’ ঘোষণা করেছেন, সেটিও অচিরেই পূর্বতন সরকারের কর্মসূচির মতো ‘এনপিএ’-তে পরিণত হবে।\nদক্ষ কর্মী কই?\nসুগত মারজিৎ ‘চিন পারে, আমরা পারি না’ (১৯-৭) প্রবন্ধে বলেছেন, পশ্চিমবঙ্গে অর্থনৈতিক উন্নয়নের মূল দু’টি ধারা। আয় বৃদ্ধি এবং বৈষম্য দূরীকরণ, দারিদ্র ও অসম বণ্টন প্রক্রিয়া হ্রাস করা। সে জন্য এখানে প্রচুর বিনিয়োগ প্রয়োজন এবং স্বল্প দক্ষ কর্মীর জন্য শিল্প প্রয়োজন। দীর্ঘ কুড়ি বছর ধরে তথ্যপ্রযুক্তি ক্ষেত্রে, কলকাতায় বসে বিশ্ববাজারে ব্যবসা করার অভিজ্ঞতা থেকে বলতে পারি, ৩০-৫০ জন থেকে ১০০ জন কর্মী নিয়ে যাঁরা ব্যবসা চালান, এখানে তাঁদের প্রধান সমস্যা হল দক্ষ কর্মীর। শারীরিক শ্রম নয়, বুদ্ধিদীপ্ত শ্রমের জোগান কেবলমাত্র স্বল্প দক্ষ কর্মী দিয়ে হওয়ার নয়। বিশ্বমানের কাজ করতে হলে যেখানে দক্ষ কর্মীর অভাব থাকে, সেখানে বুদ্ধিমান অদক্ষকে দক্ষ হিসেবে তৈরি করে নিতে হয়, সে ক্ষেত্রে সংস্থাগুলির কাছে সময় ও অর্থ থাকতে হবে। কম পুঁজির সংস্থার পক্ষে তা প্রতিনিয়ত জোগান দেওয়া মুশকিল। বুদ্ধির দিক থেকে তুখোড় ছেলেমেয়েরা পাশ করে, কলকাতার বাইরে চলে যান কাজের জন্য। তাঁরা মনে করেন, যোগ্যতার পূর্ণ বিকাশ এখানে হবে না। সে জন্য বাঙালিরা ভারতের অন্য প্রদেশে বা দেশের বাইরে তথ্যপ্রযুক্তি-সহ নানা শিল্পে যথেষ্ট ভাল কাজ করেন। অথচ, কলকাতার ছোট ছোট সংস্থাগুলি ক্রমাগত যে অদক্ষ কর্মীদের দক্ষ হিসেবে তৈরি করে নিচ্ছে, বহুজাতিক সংস্থাগুলি তাদের অনেক গুণ বেশি মাইনে দিয়ে নিয়ে নিচ্ছে। ছোট-মাঝারি শিল্পগুলি টিকে থাকার এটি একটা বড় অন্তরায়। এই প্রজন্মের বাঙালি উচ্চশিক্ষিত ছেলেমেয়েদের ব্যবসার প্রতি উন্নাসিকতা নেই। নিজস্ব সংস্থা তৈরি করার প্রবল ইচ্ছা থাকলেও তাঁরা নতুন স্টার্ট-আপ শুরু করতে পারেন না, বেশির ভাগ ক্ষেত্রে দক্ষ কর্মীর জোগান কম থাকার জন্য। স্বাস্থ্য পরিষেবার মতো অল্প কিছু ক্ষেত্রে অন্য রাজ্যের দক্ষ কর্মী (যেমন— কেরল, মণিপুরের নার্স) এখানে কাজ করতে আসছেন।\nআবার যেখানে কেবল কায়িক শ্রমের দরকার, সেই ক্ষেত্রগুলিতে বাঙালিরা বছরে বেশ কয়েকটা মাস রাজ্যের বাইরে চলে যাচ্ছেন। ঘরের ছেলেমেয়েদের ঘরে রাখতে হলে সরকারকে আরও ভাবনাচিন্তা করতে হবে। মানুষ সুবিধা পেলে দূরে যাবেন কেন? বাংলার সন্তানরা কর্মসূত্রে বাংলায় না থাকলে দক্ষ কর্মীর অভাব যাওয়ার নয়। দক্ষ কর্মী নেই বলে ব্যবসা শুরু হচ্ছে না। আবার ব্যবসা শুরু হচ্ছে না বলে দক্ষ কর্মী নেই, এই চক্রটা না ভাঙলে সুদিন ফিরবে না।\n‘অন্তরায়’ (১৭-৭) সম্পাদকীয়ের বক্তব্যের সঙ্গে আমি সহমত। নিজ পরিবার, না কি বৃদ্ধাশ্রম— এই অনিশ্চয়তায় দুলতে থাকে অসহায় বৃদ্ধবৃদ্ধাদের নিয়তি। জীবনের প্রান্তবেলায় এঁদের প্রতি সার্বিক অনাদরের চিত্রটি প্রতিনিয়ত বেআব্রু হচ্ছে ঘর এবং বাইরেও। মাসকয়েক আগে এই নগ্ন সত্যটি উঠে এসেছিল ইনদওরে, যখন শহর পরিচ্ছন্ন রাখার অজুহাতে ফুটপাতবাসী প্রবীণদের গাড়িতে তুলে বাইরে পাঠানোর উদ্যোগ চলছিল পরিকল্পিত ভাবে (‘রাস্তায় ফেলা হল গৃহহীন বৃদ্ধ-বৃদ্ধাদের!’, ৩১-১)। প্রবীণ নাগরিকদের সঞ্চয়ে সুদের হার কমিয়ে দেওয়া, আধার সংযুক্তির নামে অযথা অপেক্ষা ও হয়রানি, গণপরিসরে পৃথক শৌচালয় না থাকা, জীবিত থেকেও সরকারি নথিতে মৃতব্যক্তির তকমা পেয়ে পুনরায় ‘বেঁচে আছি’ প্রমাণ দাখিলের ঝক্কি, অবহেলার এমন নানা করুণ উদাহরণ মাঝেমধ্যে উঠে আসে।\nসাংসারিক জীবনে কতটা হৃদয়হীন হলে পৌষ সংক্রান্তির পুণ্যস্নান শেষে বৃদ্ধ পিতামাতাকে একলা ফেলে চলে যাওয়া যায়, অথবা অশীতিপর ব্যক্তিকে কোভিড আতঙ্কে একা রেখে সরে যাওয়া যায় (‘করোনা সংক্রমিত বৃদ্ধা মা, বাড়ি ছাড়লেন ছেলেমেয়েরা’, ৮-৫) তা ভাবলে শিউরে উঠি। এক কালে বটবৃক্ষের মতো যাঁরা আগলে ছিলেন সন্তানদের, জীবনসায়াহ্নে তাঁদের প্রতি পরিবার ও রাষ্ট্র উভয়েরই অধিক যত্নবান হওয়ার দরকার আছে।\nইদের উৎসব কিসের? মিলন বললেই কি বাস্তবে মিলন হয়? প্রতিবেশীর ধর্ম-সংস্কৃতিকে বুঝতে চাওয়া, বা তার প্রতি ন্যূনতম শ্রদ্ধা প্রদর্শন যে মিলনের অন্যতম পূর্বশর্ত, তা আমরা যেন অস্বীকার করতে ভালবাসি! রবীন্দ্রনাথ লিখেছিলেন, “আমরা বহু শত বৎসর পাশে পাশে থাকিয়া, এক খেতের ফল, এক নদীর জল, এক সূর্যের আলোক ভোগ করিয়া আসিতেছি, আমরা এক ভাষায় কথা কই, আমরা একই সুখ-দুঃখে মানুষ, তবুও প্রতিবেশীর সঙ্গে প্রতিবেশীর যে সম্পর্ক মনুষ্যচিত, যাহা ধর্মবিহিত, তাহা আমাদের মধ্যে হয় নাই।” কবির খেদ কি আজও প্রাসঙ্গিক নয়? অন্য ধর্মাবলম্বীদের সঙ্গে আমরা অনায়াস সম্বন্ধ তৈরি করতে পারিনি! চাই আত্মসমীক্ষা। মিলনের বার্তা কেন সীমাবদ্ধ থাকবে নেতাদের রাজনৈতিক বাধ্যবাধকতায়! ওই ভোট-ভিক্ষুকরাই জাত, ধর্ম-সংস্কৃতি, আবেগ নিয়ে খেলায় মেতে উঠতে পারে! পবিত্র ইদ উপলক্ষে সকলে সচেতন ও দায়বদ্ধ হওয়ার ব্রত নিলে তবেই সকলে হয়ে উঠতে পারি যথার্থ মানবপ্রেমিক!


- চ্যানেল আই অনলাইন ১৪ জুন, ২০২০ ১৫:৩০\nকরোনার কারণে মাঠে বসে খেলা দেখার সুযোগ নেই দর্শকদের। তিন মাস বাদে লিগে প্রত্যাবর্তনের ম্যাচে দর্শকছাড়া ভিন্ন এক আবহেরই সাক্ষী হয়েছেন মেসিরা। ভিন্ন দৃশ্যের মাঝে অবশ্য অভিন্ন এক কাণ্ড প্রায় ঘটিয়ে ফেলেছিলেন আর্জেন্টিনার জার্সি পরা এক মেসিভক্ত, তুলতে চেয়েছিলেন প্রিয় তারকার সঙ্গে সেলফি। বেরসিক পুলিশ তা আর হতে দেয়নি!\nতিন মাস পর রিয়াল মায়োর্কার মাঠে ম্যাচ দিয়ে ফুটবলে ফিরেছে লা লিগার বর্তমান চ্যাম্পিয়ন বার্সেলোনা। প্রত্যাবর্তনের ম্যাচ দুর্দান্ত খেলেছে কাতালানরা। মেসির এক গোল ও দুই গোলে অ্যাসিস্টে কিকে সেতিয়েনের দল জয় পেয়েছে ৪-০ ব্যবধানে।\nএমন ম্যাচে দ্বিতীয়ার্ধে আরেকটু হলে অনাকাঙ্ক্ষিত ঘটনার জন্ম দিতে চলেছিলেন সেই মেসিভক্ত। অবশ্য যা করেছেন সেটাই বা কম বিতর্কের কী! দর্শকহীন মাঠে দুই ফুটের বেড়া টপকে কড়া নিরাপত্তা এড়িয়ে কীভাবে মাঠে ঢুকলেন তিনি, সেটা জন্ম দিয়েছে হরেক প্রশ্নের! করোনার কারণে যেখানে এত কড়াকড়ি।\nদ্বিতীয়ার্ধে দেখা গেছে হেঁটে হেঁটে মাঠে প্রবেশ করছেন সেই ভক্ত। এক পর্যায়ে বার্সা লেফটব্যাক জর্ডি আলবার সঙ্গেও কথা বলেছেন তিনি। এরপর দূরত্ব মেনেই যেই না মেসির সঙ্গে সেলফি তুলতে যাবেন, নিরাপত্তাকর্মীদের হানা। টেনে হিঁচড়ে মাঠের বাইরে নিয়ে পরে তাকে পুলিশে দিয়েছে নিরাপত্তাকর্মীরা।\nরেডিও কাডেনাকে পরে সেই সমর্থক জানিয়েছেন জাতিতে তিনি ফরাসি, থাকেন মায়োর্কাতেই। মেসিকে আদর্শ মানেন বলেই তুলতে চেয়েছিলেন প্রিয় তারকার সঙ্গে একটা সেলফি।\n‘আমি ফটো তুলেছিলাম, সেটা ভালো হয়নি। পুলিশ পরে আমাকে সেই সেলফি ডিলিট করতে বাধ্য করেছে। জর্ডি আলবার কাছে থেমেছিলাম তাকে বলতে যে, আমি মেসির সঙ্গে সেলফি তুলতে চাই। এ এক দারুণ অভিজ্ঞতা!’\nঘটনাটি জন্ম দিয়েছে বিতর্কের। করোনার মাঝেও মাত্র ২২৯ জন দর্শক খেলা দেখার সুযোগ পেয়েছিল, তাদেরই একজন ওই সেলফি শিকারি। মায়োর্কার পক্ষ থেকে জানানো হয়েছে, মাঠের দক্ষিণ দিক থেকে নিরাপত্তাকর্মীদের চোখ এড়িয়ে ঢুকে পড়েন মেসিভক্ত সমর্থক।


ইন্সটাফরেক্স ডেমো অ্যাকাউন্ট ক্যাবিনেট - প্লাটফর্মে অপশনস ট্রেডিং\nমার্চ 27, 2016 বাইনারি অপশন লেখক রিপন বিশ্বাস 52386 দর্শকরা\n(ইন্সটাফরেক্স ডেমো অ্যাকাউন্ট ক্যাবিনেট ১) প্রতিটি ব্যাংক বিদেশে অবস্থিত তাদের শাখা এবং সাবসিডিয়ারী প্রতিষ্ঠানের ক্ষেত্রে মানিলন্ডারিং প্রতিরোধ আইন, ২০১২, সন্ত্রাস বিরোধী আইন, ২০০৯ ও উক্ত আইনের আওতায় জারীকৃত বিধিমালায় বর্ণিত বিধানাবলী এবং বিএফআইইউ কর্তৃক সময় সময় জারীকৃত নির্দেশনাবলীর যথাযথ পরিপালন নিশ্চিত করবে।\nইন্সটাফরেক্স ডেমো অ্যাকাউন্ট ক্যাবিনেট - ফরেক্স-ট্রেডিং\nক্ষেত্রের ব্যবসায়ী নেতা ড। কোম্পানি চাপ সেন্সর গবেষণা উপর দৃষ্টি নিবদ্ধ করা হয় এবং পণ্য সর্বোচ্চ অপারেটিং তাপমাত্রা 225 ডিগ্রি সেলসিয়াস বৃদ্ধি করতে সক্ষম হয়েছে; বার্ষিক উৎপাদন আর যদি তারা না হয়? মিলিয়ন চুরি করা যাবে। এই নির্দেশটি অড্রে হেপবার্ন এবং পিটার ও "টিল" এর প্রধান ভূমিকা নিয়ে "হাও টু স্টিল আ মিলিয়ন" চলচ্চিত্র হিসাবে কাজ করতে পারে। অন্যান্য অনেকগুলি চলচ্চিত্র রয়েছে যা থেকে আপনি ধারণাটি শিখতে পারেন ইন্সটাফরেক্স ডেমো অ্যাকাউন্ট ক্যাবিনেট যে কীভাবে ঘুষটি পরিবর্তন করা যায়, ধনী হয়ে যায় এবং ধরা হয় না। তবে, এই পদ্ধতিটি জীবনের জন্য সংযোজিত হয় এবং এটা ভাল চুরি করা টাকা ব্যবহার করা যাবে না হতে পারে।\nতাদের ইন্সটাফরেক্স ডেমো অ্যাকাউন্ট ক্যাবিনেট চারপাশে অধিকার পরিবেশ তৈরি করুন। আপনি যাদের প্রয়োজন এবং আপনি দরকারী উপযোগী হতে, ব্যবসা বাড়াতে সাহায্য করতে পারেন। উপরন্তু, সফল ব্যবসা একটি নম্বর উপস্থিতিতে কোনো ক্ষেত্রে জয় সমন্বয় করতে হবে। ‘সময় নেই। চুয়াডাঙ্গা থেকে দুটোর ট্রেন ধরতে হবে। এখান থেকে কম করেও ঘন্টাদুয়েক সময় হাতে নি বেরোতে হবে।’\nএটিকে ব্যাগ, প্যানেল, বালিশ, খেলনা উপর হতে পারে - যে কোন জায়গায়। এবং (এবং), OR (OR), এবং NOT (NOT) ফাংশন আপনাকে জটিল লজিক্যাল এক্সপ্রেশন তৈরি করতে দেয়। এই ফাংশন সহজ তুলনা অপারেটরদের সাথে কাজ করে। AND AND OR ক্রিয়াকলাপগুলিতে 30 লজিক্যাল আর্গুমেন্ট থাকতে পারে এবং সিনট্যাক্স থাকতে পারে।\nএদিন লেনদেন শেষে ডিএসইতে প্রধান সূচক ডিএসইএক্স ৩১.৮২ পয়েন্ট কমে অবস্থান করছে ৫ হাজার ৬৫৫ পয়েন্টে। আর ডিএসই শরিয়াহ সূচক ৫.৮০ পয়েন্ট কমে অবস্থান ইন্সটাফরেক্স ডেমো অ্যাকাউন্ট ক্যাবিনেট করছে ১২৮৯ পয়েন্টে এবং ডিএস-৩০ সূচক ১০.২০ পয়েন্ট কমে অবস্থান করছে ১৯৬৩ পয়েন্টে। অ্যাকটিভ উপাদান এ অবস্থান-নিবদ্ধ ইন্টিগ্রেশন কৌশল উপস্থিত সুতরাং, এটা খুব ঘনিষ্ঠভাবে কম্পোনেন্টকরার এটা কার্যকারিতা স্তরের যে আপনি আশা প্রদান নিশ্চিত হওয়া গুরুত্বপূর্ণ. একটি যথাযথ জিপিএস ভিত্তিকএক্টিভেক্স কম্পোনেন্ট জন্য যখন খুঁজছি এটা বিবেচনা গুরুত্বপূর্ণ।\nআগাছা ধ্বংসাবশেষ পরিষ্কার করা উচিত এবং প্লাস্টিকের মোড়ানো, বর্জ্য বোর্ড, পাতলা পাতলা কাঠ বা ছাদ উপাদান সঙ্গে সব পক্ষের উপর আবৃত করা আবশ্যক। বসন্তে, যদি একই লেপ আগে ব্যবহার করা হয় তবে সমস্ত কাঠের উপাদান আঁকা বা বার্নিশ করা আবশ্যক। কাঠ মধ্যে cracks আছে, তারা একটি বিশেষ পুষ্টির সঙ্গে সিল করা উচিত। আমরা সব সময় পড়ে এসেছি, শুনে এসেছি এবং দেখে এসেছি কলম্বিয়া একটি সহিংস দেশ। কিন্তু আসলেই কি কলম্বিয়া সহিংস দেশ? এটা কি প্রকৃতিগতভাবে এবং ভাগ্যগুণেই সহিংসতার জন্য দায়ী? কলম্বিয়ানরা কি জিনগতভাবে অপরাধপ্রবণ হয়ে জন্মায়? অথবা দেশটি কি একজন বন্দির জন্য ভয়াবহ মৃত্যুপুরী, যা দায়মুক্তিকে জ্বালানি হিসেবে এবং অপরাধের অজুহাত হিসেবে অদৃষ্টবাদকে দাঁড়া করায়? কিন্তু বিষয়টা আসলে কি আরো অনেক বেশি জটিল এবং স্ববিরোধী না, প্রথমবার দেখাতে যতটা মনে হয় তার চেয়ে?\nপ্রত্যেকটির একটি স্টক মূল্যে 500 ডলারের উপরে থাকে, যার ফলে ছোট-সময় বিনিয়োগকারীরা তাদের শেয়ার কেনার জন্য এটি প্রায় অসম্ভব করে তোলে। $ 155,ইন্সটাফরেক্স ডেমো অ্যাকাউন্ট ক্যাবিনেট 000 মূল্য দিয়ে পুরস্কার গ্রহণ করে বার্কশায়ার হ্যাথওয়ে (NYSE: BRK) ক্যাসি তৈরির "বার্ডহাউস 002 ওয়াটার ওয়ার্ল্ড"\nসমস্ত মেইল-ইন এন্ট্রিগুলি প্রাসঙ্গিক মাসিক সুইপ্যাক্সের মেয়াদ শেষ হওয়ার তারিখের পরে পোস্টমার্ক করা উচিত নয়, এবং তারিখ-3 এ উল্লিখিত মেইল-ইন এন্ট্রি তারিখ অনুসারে প্রাপ্তির আগে বা তার আগে এটির জন্য যোগ্য হওয়ার জন্য মাসিক Sweepstakes সময়কাল। NerdWletlet ভুল-ঠিকানাযুক্ত, ভুল বিতরণ, বিলম্বিত-বিতরণ বা হারিয়ে যাওয়া মেল-ইন এন্ট্রিগুলির জন্য দায়ী নয়। জাতিসংঘ বিশ্ব ব্যাপী আন্ত-রাষ্ট্রীয় সংস্থা হিসাবে কাজ করে, এটা প্রতিষ্ঠা করা হয়েছে দেশগুলো মধ্যে সৃষ্ট বিবাদের ব্যাপারে হস্তক্ষেপ করার লক্ষ্যে নিয়ে, সশস্ত্র বিরোধ যাতে না ঘটে।  ইউএন প্রধানত আন্তর্জাতিক কূটনীতি ও আন্তর্জাতিক আইনের ফোরাম হিসাবে কাজ করে। যদি সদস্য রাষ্ট্র সমূহ সম্মতি প্রদান করে, এটি সশস্ত্র হস্তক্ষেপের জন্যও ব্যবস্থা গ্রহণ করে।


‘আমিই অ্যাডলফ হিটলার’, দাবি ১২৮ বছরের বৃদ্ধের! – সোনার দেশ\n‘আমিই অ্যাডলফ হিটলার’, দাবি ১২৮ বছরের বৃদ্ধের!\nহারমান গুটেনবার্গ, যিনি নিজেকে অ্যাডলফ হিটলার বলে দাবি করছেন।\nফের শিরোনামে উঠে এল অ্যাডলফ হিটলারের নাম। সৌজন্যে আর্জেন্তিনার এক বৃদ্ধ!\nসম্প্রতি হারমান গুটেনবার্গ নামে ওই বৃদ্ধ নিজেকে হিটলার বলে দাবি করেছেন। শুধু তাই নয়, তাঁর বয়সও নাকি ১২৮! এই খবর আর্জেন্তিনা এবং লাতিন আমেরিকার সংবাদমাধ্যমের একাংশে ফলাও করে ছাপা হয়েছে। তবে, খবরটিতে বিশ্বাসযোগ্যতার অভাব থাকায় বিশ্বের নামী সংবাদমাধ্যমগুলি এ নিয়ে তেমন একটা উৎসাহী হয়নি। এমনকী ওই বৃদ্ধের স্ত্রীও তাঁর দাবি মানতে নারাজ। তিনি জানিয়েছেন, তাঁর স্বামী লঝাইমার’স-এ আক্রান্ত হয়েই এ সব বলছেন।\nসম্প্রতি গুটেনবার্গ দাবি করেন, তিনি-ই নাকি অ্যাডলফ হিটলার। কিন্তু, দ্বিতীয় বিশ্বযুদ্ধে নাৎসি বাহিনীর পরাজয়ের পর ১৯৪৫ সালের ৩০ এপ্রিল হিটলার তো আত্মহত্যা করেছিলেন! ইতিহাসবিদেরা তো তেমনটাই বলেন। তা হলে তিনি কী ভাবে আর্জেন্তিনায় এলেন? ওই বৃদ্ধের দাবি, ১৯৪৫ সালে বিপর্যয়ের পরে তিনি আর্জেন্তিনায় চলে আসেন। আত্মগোপন করতে নিজের নামও বদলে নেন। শুধু তাই নয়, ‘জার্মান গুপ্তচর’রা নাকি তাঁর নামে পাসপোর্টও বানিয়ে দেয়। তবে, ওই বৃদ্ধের কোনও দাবির সপক্ষে একটিও তথ্যপ্রমাণ মেলেনি। ওই বৃদ্ধের আরও দাবি, দীর্ঘ ৭০ বছর ধরে তিনি যখন আত্মগোপন করেছিলেন, সেই সময়ে ইজরাইলের জাতীয় গোয়েন্দা সংস্থা মোসাদ-এর গুপ্তচর হিসেবে কাজ করেছেন তিনি। তাঁর কাজ ছিল যুদ্ধপরাধী নাৎসি বাহিনীর শীর্ষ নেতাদের খুঁজে বের করা।\nইতিহাসবিদদের একটা ছোট অংশ যদিও দাবি করেন, দ্বিতীয় বিশ্বযুদ্ধে পরাজয়ের পর আর্জেন্তিনায় গা ঢাকা দিয়েছিলেন তিনি হিটলার। এই মতামতের পক্ষে একাধিক প্রমাণ এবং যুক্তি সামনে এনেছেন তাঁরা। গুটেনবার্গ যখন নিজেকে হিটলার বলে দাবি করে একের পর এক নানা দাবি, তথ্য সামনে আনছেন, তখন কিছুটা কাকতালীয় ভাবেই আর্জেন্তিনার বুয়েনোস আইরেসের একটি বাড়ির গুপ্ত কুঠুরি থেকে মিলেছে নাৎসিদের ব্যবহৃত জিনিসপত্রের ভাণ্ডার। তাতে আলোচনা আরও জোরদার হয়েছে।\nজানা গিয়েছে, গুটেনবার্গের খবরটি মূলত ‘ব্যঙ্গ’ করেই প্রথমে প্রকাশ করা হয়। তার পরে তাতে নানা প্রশ্ন এবং যুক্তি জুড়ে আর্জেন্তিনা এবং লাতিন আমেরিকার সংবাদমাধ্যম খবরটি করে। তাতে যদিও খবরটি বিশ্বাসযোগ্যতার জায়গায় পৌঁছয়নি। গুটেনবার্গের স্ত্রী এঞ্জেলা মার্টিনেজ তাঁর স্বামীর সব দাবি উড়িয়ে দিয়েছেন। তাঁর মতে, অ্যালঝাইমার’স-এ আক্রান্ত গুটেনবার্গ স্মৃতিভ্রংশের কারণেই ভুল বকছেন।\nএবেল বাস্তি নামে এক লেখক ২০১৬-র জুলাইয়ে ‘হিটলার ইন একজাইল’ (নির্বাসনে হিটলার) নামে একটি বই লিখেছিলেন। সেখানে লেখক দাবি করেন, দ্বিতীয় বিশ্বযুদ্ধে নাৎসি বাহিনীর পরাজয়ের পর হিটলার আর্জেন্তিনায় চলে আসেন। সেখানে দশ বছর আত্মগোপন করে থাকার পর তিনি নাকি প্যারাগুয়ে চলে যান। তবে, এবেল বাস্তির দেওয়া তথ্য অনুযায়ী, ১৯৭১-এর ৩ ফেব্রুয়ারি সেখানেই হিটলারের মৃত্যু হয়। অনেকে আবার এর সঙ্গে এফবিআই-এর প্রকাশিত একটি রিপোর্টও প্রকাশ্যে আনেন। সেখানেও দাবি করা হয়, হিটলার মারা যাননি। তিনি আর্জেন্তিনায় পালিয়ে গিয়েছিলেন।\nতবে যুক্তি-তর্কের ঊর্ধ্বে উঠে গুটেনবার্গের একটি দাবি অনেকেরই চোখ কপালে তুলে দিয়েছে। তিনি দাবি করেছেন, তাঁর বয়স নাকি ১২৮। বেঁচে থাকলে ১৮৮৯-এ জন্মানো হিটলারেরও একই বয়স হত। কিন্তু, এর সপক্ষেও কোনও প্রমাণ মেলেনি। ওই বৃদ্ধ তাঁর শেষ ইচ্ছের কথাও জানিয়েছেন। তিনি ‘আত্মজীবনী’ (অ্যাডলফ হিটলারের) লিখবেন। তাঁর বিশ্বাস, এই আত্মজীবনী বিশ্বের মানুষের কাছে হিটলার সম্পর্কে অনেক ধারনা পাল্টে দেবে।\nসব মিলিয়ে একটি ধোঁয়াশা ভরা খবরই আপাতত শিরোনামে এনে দিয়েছে পরিচিত সেই হিটলারকে।


স্মৃতিতে অম্লান আল্লামা ফুলতলী - করাঙ্গীনিউজ\nইহ ও পরকালীন মুক্তির জন্য যুগে যুগে নবি ও রাসুলগণের আগমন ঘটেছিল এ ধরাধামে। রাসুল (সা:) আসার মধ্য দিয়ে নবি-রাসুল আসার পথ বন্ধ হয়ে যায়। কিন্তু আল্লাহর দ্বীন প্রচারে ও পথহারা মানুষকে সঠিক পথের সন্ধান দিতে নবিদের উত্তারাধীকার আওলিয়ায়ে কেরামগণ যুগে যুগে আগমন করবেন। বাংলাদেশে ইসলাম প্রচারিত হয়েছে পীর, আওলিয়া ও উলামা মাশায়েখের মাধ্যমে। যারা রাসুল (সা.)-এর অনুপম আদর্শ ও সুন্দরতম আখলাক নিজেদের মধ্যে লালন করতেন। মানুষের কল্যাণে একনিষ্ঠভাবে কাজ করতেন।\nসমাজ ও মানবতার কল্যাণে নিজেদের জীবনকে বিলিয়ে দিতেন। তাঁহাদের মধ্যে সুদূর ইয়েমেন থেকে শাহজালাল ইয়ামনী (রহ.) ইসলাম প্রচারে আসলেন সিলেট। তাঁর আধ্যাত্মিক শক্তির বলেই জাহেলিয়্যাত পরাজিত হয়। তাঁর পবিত্র পদধুলি পেয়ে সিলেট হয়ে গেল আধ্যাত্মিক রাজধানী। সিলেটের মাটিতে শাহজালাল (রহ.) স্বর্ণযংগের এসব ওলি-দরবেশের মধ্যে স্বার্থক একটি উজ্জ্বল নিদর্শন ছিলেন প্রখর মেধার অধিকারী জামানার শ্রেষ্ট মুজাদ্দিদ, শামসুল উলামা আল্লামা ফুলতলী (রহ.) অন্যতম।\nআল্লামা ফুলতলী (রহ.) ১৯১৩ সালে সিলেট জেলার জকিগঞ্জ উপজেলার বাদেদেওরাইল পরগণার ঐতিহ্যবাহী ফুলতলী গ্রামে জন্মগ্রহন করেন। বিশিষ্ট আলেমে দ্বীন মুফতি আব্দুল মজিদ (রহ.)’র ও সুযোগ্য সন্তান আল্লামা ফুলতলী (রহ.) ছিলেন একজন ইনসানে কামিল। তিনি যেমনি ইসলামের একজন সফল খাদেম ছিলেন তেমনি সমাজ সংস্কারক ও মানবতাবাদি ছিলেন।\nআধ্যাত্মিক চিন্তাচেতনা বিকাশের কর্ণধার, আহলে সুন্নাত ওয়াল জামাতের দিশারী ছিলেন। তাঁর সুদীর্ঘ জীবন দ্বীনী খিদমতের মধ্য দিয়ে অতিবাহিত করেছেন, মৃত্যুর আগ মূহুর্ত পর্যন্ত দ্বীন ইসলামের খিদমত আনজাম দিয়ে গেছেন, তাঁর দ্বীনী খিদমত এই পৃথিবীতে বিরল, তিনি তাঁর গোটা জীবন কুরআনের তরে উৎসর্গ করেছেন। দ্বীনী খেদমতের পরিধি বাংলাদেশ, ভারত তথা সমগ্র উমহাদেশ ছাড়িয়ে সুদূর ইউরোপ, আমেরিকা পর্যন্ত বিস্তৃত হয়েছে। যার মাধ্যমে শিক্ষার্থীরা দ্বীনি শিক্ষা অর্জন করতে সক্ষম হয়েছে।\nইসলামি শিক্ষার প্রচার ও রক্ষায় মুসলিম কমিউনিটিকে উৎসাহিত দানসহ বহু দ্বীনী শিক্ষা প্রতিষ্টান প্রতিষ্টা করেন এবং বৃটিশ সরকারের কাছেও এ বিষয়ে দাবি উত্থাপন করেন। যিনি এমনি এক ব্যক্তিত্ব যার প্রকৃতি থেকে অর্জিত শাশ্বত সত্যের উপলব্ধি থেকে সুন্দর ও শান্তিময় ইসলামি সমাজ গঠনে সমগ্র জীবনভর নিরলস প্রচেষ্টা চালিয়েছেন। এ সকল মহৎ প্রাণ ব্যক্তিগণ মানুষের মাঝে বেঁচে থাকেন যুগ যুগান্তর।\nআল্লামা ফুলতলী (রহ.)-এর ধর্মীয় চেতনায় শক্তি বৃদ্ধির পাশাপাশি আধ্যাত্মিক বিশ্বাস ও ইসলামী সংস্কৃতি চর্চায় সুফিবাদী চিন্তা চেতনার প্রকাশ ও প্রচার ঘটেছে উনার হাতে বিস্তর। তিনি আমাদের সমাজ ও জাতীয় জীবনে এমন একজন ব্যতিক্রমধর্মী প্রতিভা, যিনি ধর্ম, আধ্যাত্মিকতা, সাহিত্য, সমাজচিন্তা, রাষ্ট্রনীতি, নৈতিকতা, জীবন ঐতিহ্য, বিজ্ঞান ও ইসলামি জ্ঞান এবং কোরআনের শিক্ষা বিস্তার ছাড়াও সাধনার প্রতিটি ক্ষেত্রে ছিলেন এক পূর্ণমহিরূহ ও অনুসরণীয় ব্যক্তিত্ব। এরমধ্যে লক্ষ্যণীয় তাঁর সমাজকর্ম। অন্য অনেক পীরের মতো তিনি দরবার স্থাপন করে অর্থ ও ক্ষমতা নিয়ে বসে থাকার পথ ধরেন নি। তিনি তাঁর সকল অর্জনকে মানবতার সেবায় বিলিয়ে দিয়েছেন। তাঁর প্রভাব তিনি কাজে লাগিয়েছেন কোরআন প্রচারে।\nদ্বীনী শিক্ষার প্রসারে। তাঁর সরলতার নমুনা এখনো দেখা যায় তাঁর উত্তরসূরী আল্লামা ইমাদ উদ্দিন চৌধুরী ফুলতলীর মধ্যে। তাঁর অন্যান্য সন্তানদের মাঝেও তিনির দুনিয়া বিরাগী খেদমতের মানসিকতা। বর্তমান যুগে একজন প্রভাবশালী ও পুরনো আমল থেকে বহু সম্পদশালী একজন পীর এতোটা দুনিয়াবিমুখ হতে পারেন তা বর্তমান পীরসাহেব আল্লামা ইমাদ উদ্দিন চৌধুরীকে না দেখলে বুঝা যাবেনা। মনে হবে তিনি একজন আল্লাহর ধ্যানে সদা নিমজ্জিত ব্যক্তি। শুধু বিদেশে নয় দেশেও আদর্শ শিক্ষিত ও আদব কায়দা সংবলিত আলোকিত ঈমানদার যোগ্য, দক্ষ মানুষ তৈরির জন্য ফুলতলীর প্রয়াস প্রশংসনীয়। দুনিয়া যখন অর্থবিত্ত, ক্ষমতা ও ভোগবিলাসের পেছনে ছুটছে, বহু খান্দানী পীর আউলিয়া ও খানকাহ দরবার পরিচালকদেরও পদস্খলন ঘটছে। তখন ফুলতলীর নীতি আদর্শ চোখে পড়ার মতো।\n৯৫ বছরের সুদীর্ঘ জীবনে তাঁর বহুমুখী প্রতিভা, সৃজনশীল কর্মদক্ষতা, পরমতসহিঞ্চুতা, ধর্মীয় উদার দৃষ্টিভঙ্গি, মানবীয় ব্যক্তিত্ব এবং সর্বোপরি তাঁর সহজ-সরল অনাড়ম্বর, নিরহংকার ও নির্লোভ ধর্মীয় জীবন সাধনায় তাকে খ্যাতির শীর্ষে আরোহণে সহায়তা করেছে।\nআল্লামা ফুলতলী (রহ.)-এর জীবন শুধু জ্ঞান সাধনায়ই ভাস্বর ছিল না, কর্মসাধনায়ও ছিল সদা তৎপর। যার আপাদমস্তক ছিল রাসুল (সাঃ)-এর আদর্শে উদ্ভাসিত। নির্যাতিত, নিপীড়িত, অবহেলিত এবং মজলুম মানুষের পক্ষে সু-উচ্চ কন্ঠস্বর। তিনি ছিলেন জালিম ও রাসুল (সাঃ)-এর শত্রুদের বিরুদ্ধে সোচ্চার।\nঅবিভক্ত বাংলার রাজনৈতিক ঘটনাগুলোর ঐতিহাসিক সাক্ষ্যপুরুষ। তিনি আমাদের সুদীর্ঘ গৌরবময় ধর্মীয় ও জাতীয় ঐতিহ্যের সত্যান্বেষী কালজয়ী ব্যক্তিত্ব। এ দেশে ইসলামি শিক্ষা প্রতিষ্ঠায় সর্বমহলে অর্জন করেছেন ঈর্ষণীয় খ্যাতি ও গ্রহণযোগ্যতা। দ্বীনী খেদমতের পাশাপাশি সমাজসেবায় তাঁর অবদান অতুলনীয়। সারা জীবন সৃষ্টির খেদমত করে গেছেন। আর্তমানবতার সেবায় নিবেদিত প্রতিষ্ঠান এতিমদের লালন পালনের জন্য করে গেছেন এতিমখানা। বর্তমানে তাঁর এতিমখানায় সহস্রাধিক এতিম রয়েছেন। তিনি বিনামূল্যে চিকিৎসা কেন্দ্র প্রতিষ্টা করে গেছেন। তাঁর প্রচেষ্টায় লঙ্গরখানা বিধবা আতুর পুনর্বাসন কেন্দ্র ও গৃহ নির্মাণ, টিউবওয়েল স্থাপন ও বৃক্ষরোপনসহ নানা প্রকল্প স্থাপন করেছেন। যা আজও মানব সেবায় উজ্জ্বল স্বাক্ষর রেখে চলেছে।\nআল্লামা ফুলতলী (রহ.) রাসুল (সাঃ)-এর আদর্শের প্রশ্নেও তিনি ছিলেন সারা জীবন অটল অবিচল। মুসলিম উম্মাহর মাঝে স¤প্রীতি এবং সৌহার্দ বজায় রাখতে তাঁর সাহসী ভুমিকা ছিল অনবদ্য। স্থানীয় এবং জাতীয় বিভিন্ন ইস্যুসহ প্রতিটি দুর্যোগপূর্ণ মুহুর্তে তিনি কখনও প্রত্যক্ষ, কখনও পরোক্ষ সাহসী ভূমিকা পালন করেছেন। তখন তাঁর কণ্ঠে ধ্বনিত হয়েছে জাতির বিবেক। যখনই ইসলাম ও মুসলমানদের ওপর আঘাত এসেছে, তখনই তিনি প্রতিবাদ করেছেন। প্রয়োজনে গড়ে তুলেছেন তীব্র গণআন্দোলন। জীবনের শেষদিকে বয়োবৃদ্ধ অবস্থায়ও দেশের মাদরাসা শিক্ষা ধ্বংসের অপকৌশলের বিরুদ্ধে, ফাজিলকে ডিগ্রি ও কামিলকে মাস্টার্সের মান প্রদান এবং স্বতন্ত্র ইসলামি আরবি বিশ্ববিদ্যালয় প্রতিষ্ঠার দাবিতে সিলেট থেকে সহস্রাধিক গাড়ি বহর নিয়ে তিনি এক ব্যতিক্রমধর্মী লংমার্চ পরিচালনা করেন। অনেক ব্যস্ততার মধ্যে দিয়েও তিনি সাহিত্য সাধনায়ও নিজেকে নিয়োজিত রাখেন।\nতাফসীর, কিরাত, সীরাত, তাসাউফ ও কাব্য বিষয়ে বহু সংখ্যক গ্রন্থ রচনা করে গেছেন। এ কিতাবগুলো বহুল প্রচারিত ও পাঠক সমাদৃত। ইসলামী আদর্শ প্রতিষ্ঠার নিমিত্তে বাংলাদেশ, লন্ডন, আমেরিকা ও ভারতসহ বিভিন্ন দেশে অসংখ্য সংগঠন ও শিক্ষা প্রতিষ্ঠান প্রতিষ্ঠা করেন।\nআল্লামা ফুলতলী (রহ.)-এর ইন্তেকাল বার্ষিকীকে কেন্দ্র করে প্রতি বছর ১৫ জানুয়ারি ঈসালে সাওয়াব মাহফিল পালন করা হয়। দেশ বিদেশের উলামায়ে কেরাম পীর মাশায়েখ ও চিন্তাবিদগণ মাহফিলে বয়ান পেশ করেন। বাঁধ ভাঙ্গা জনস্রোতে ‘বালাই হাওর’ যেন পরিপূর্ণ হয়।\nলক্ষ লক্ষ ধর্মপ্রাণ মুসলমানদের উপস্থিতিতে এ অঞ্চলের ইসলাম প্রিয়দের বিশাল এক মিলন মেলা বসে। প্রতি বছর ১৫ জানুয়ারি ‘বালাই হাওর’ নতুন সাজে সজ্জিত হয়, আলোকিত হয়। একজন প্রকৃত আলেমের মৃত্যু একটি জাহানের মৃত্যুর সমান। স্মৃতিতে অম্লান আল্লামা ফুলতলী (রহ.) আজ শুধু একটি ব্যক্তিত্বের নাম নয়, একটি সংকল্পের, একটি সংগ্রামের নাম।\nপ্রবাসী সালামের ভাগ্য বদল\nকওমী মাদরাসায় মুক্তিযুদ্ধ পাঠ্য করা ছিল চ্যালিঞ্জিং একটি কাজ: সৈয়দ আনোয়ার আবদুল্লাহ\nগেরিলাযোদ্ধা কমান্ড্যান্ট মানিক চৌধুরী’র ৭৯তম জন্মবার্ষিকী আজ\nফেসবুক নিবাপদে রাখবেন কিভাবে?


চবি উপাচার্যের পূর্ণ দায়িত্ব পেলেন ড. শিরীণ - Edu Icon\nOnline Desk | November 04, 2019 11:07:45 AM\nচট্টগ্রাম বিশ্ববিদ্যালয়ের (চবি) উপাচার্য পদে বিশ্ববিদ্যালয়টির উপ-উপাচার্য অধ্যাপক ড. শিরীণ আখতারকে নিয়োগ দিয়েছে রাষ্ট্রপতি ও মহামান্য আচার্য এডভোকেট আবদুল হামিদ। গত জুন থেকে এ বিশ্ববিদ্যালয়ে উপাচার্য হিসেবে চলতি দায়িত্ব পালন করে আসছিলেন তিনি। গতকাল রবিবার (০৩ নভেম্বর) শিক্ষা মন্ত্রণালয়ে এ সংক্রান্ত প্রজ্ঞাপন জারি করা হয়েছে। এর মাধ্যমে চবিতে প্রথমবারের মতো কোনো নারী উপাচার্য নিয়োগ পেলেন।\nপ্রজ্ঞাপনে বলা হয়, ‘মহামান্য রাষ্ট্রপতি ও আচার্যের অনুমতিক্রমে চট্টগ্রাম বিশ্ববিদ্যালয় আইন ১৯৭৩ এর ১২(২) ধারা অনুযায়ী বাংলা বিভাগের অধ্যাপক ড. শিরীণ আখতারকে উপ-উপাচার্য পদ থেকে অব্যাহতি প্রদানপূর্বক উপাচার্য পদে নিয়োগ করা হয়েছে। সিনেট কর্তৃক নির্বাচিত প্যানেল থেকে নিয়মিত উপাচার্য নিয়োগ অথবা পুনরাদেশ না দেয়া পর্যন্ত এ আদেশ বলবৎ থাকবে। উপাচার্য পদে তাঁর বর্তমান পদের বেতন ভাতাদি পাবেন এবং বিধি অনুযায়ী পদসংশ্লিষ্ট অন্যান্য সুবিধাদি ভোগ করবেন। তিনি বিশ্ববিদ্যালয়ের প্রধান নির্বাহী কর্মকর্তা হিসেবে সার্বক্ষণিক ক্যাম্পাসে অবস্থান করবেন। এছাড়া মহামান্য রাষ্ট্রপতি ও আচার্য প্রয়োজন মনে করলে যে কোন সময় এ নিয়োগ বাতিল করতে পারবেন।'\nজনস্বার্থে জারিকৃত আদেশটি অবিলম্বে কার্যকর করতে বলা হয়েছে প্রজ্ঞাপনে।\nএর আগে গত ১৩ জুন তৎকালীন উপাচার্য অধ্যাপক ড. ইফতেখার চৌধুরীর মেয়াদ শেষ হওয়ার দুদিন আগে বিশ্ববিদ্যালয়টির উপ-উপাচার্য অধ্যাপক ড. শিরীণ আখতারকে রুটিন দায়িত্ব পালন করতে বলে প্রজ্ঞাপন জারি করা হয়। ওই প্রজ্ঞাপনে বলা হয়েছিল, 'চট্টগ্রাম বিশ্ববিদ্যালয়ের অ্যাকাডেমিক ও প্রশাসনিক কাজের ধারাবাহিকতার স্বার্থে উপাচার্য পদে নিয়োগ না হওয়ায় পর্যন্ত উপ-উপাচার্য অধ্যাপক ড. শিরীণ আখতার উপাচার্যের রুটিন দায়িত্ব পালন করবেন।'\nAccount Benefitউল্লেখ্য, ২০১৬ সালের ২৮ মার্চ প্রথম নারী উপ-উপাচার্য হিসেবে চার বছরের জন্য নিয়োগ পেয়েছিলেন বিশ্ববিদ্যালয়টির বাংলা বিভাগের অধ্যাপক ড. শিরীণ আখতার। তিনি বর্তমান নির্বাচন কমিশনের সার্চ কমিটির একমাত্র নারী সদস্য ছিলেন। শিক্ষা জীবনে ১৯৭৩ সালে কক্সবাজার সরকারি গার্লস স্কুল থেকে এসএসসি, ১৯৭৫ সালে চট্টগ্রাম সরকারি গার্লস কলেজ থেকে এইচএসসি সম্পন্ন করেন তিনি। ১৯৭৮ সালে চট্টগ্রাম বিশ্ববিদ্যালয়ের বাংলা ভাষা ও সাহিত্য বিভাগ থেকে বিএ (অনার্স), ১৯৮১ সালে একই বিভাগ থেকে এমএ সম্পন্ন করে চট্টগ্রাম এনায়েত বাজার মহিলা কলেজে প্রভাষক হিসেবে যোগদান করেন তিনি। এরপর ১৯৯১ সালে ‘বাংলাদেশের তিনজন ঔপন্যাসিক শওকত ওসমান, ওয়ালিউল্লাহ, আবু ইসহাক’ অভিসন্দর্ভের ওপর ভারতের যাদবপুর বিশ্ববিদ্যালয় থেকে পিএইচডি ডিগ্রি অর্জন করেন।\n১৯৯৬ সালের পহেলা জানুয়ারি চট্টগ্রাম বিশ্ববিদ্যালয়ের বাংলা বিভাগে প্রভাষক পদে যোগদান করেন ড. শিরীণ। ১৯৯৭ সালের ১৯ ফেব্রুয়ারি সহকারী অধ্যাপক, ২০০২ সালের ৩০ সেপ্টেম্বর সহযোগী অধ্যাপক এবং ২০০৬ সালের ২৫ জানুয়ারি অধ্যাপক পদে পদোন্নতি লাভ করেন তিনি।


বিশ্বকাপ ফুটবল ২০১৮ : যেমন হল গ্রুপ ‘এফ’\nHome > আন্তর্জাতিক খেলার খবর > বিশ্বকাপ ফুটবল ২০১৮ : যেমন হল গ্রুপ ‘এফ’\nগোল্লাছুট - ডিসেম্বর 11, 2017\nরাশিয়ার মস্কোতে বিশ্বকাপ ফুটবল এর ড্র অনুষ্ঠিত হয়ে গেল। ২০১৮ সালের বিশ্বকাপে সুযোগ পাওয়া ৩২টা দল নিজেদের গ্রুপ সম্পর্কে জেনে গেল। ৮টি গ্রুপে ভাগ হয়ে এই ৩২টা দলই সামনের বছর বিশ্বকাপ ফুটবল এ লড়বে, ফুটবলবিশ্বে নিজেদের শ্রেষ্ঠত্ব জাহির করার বাসনা নিয়ে, কে কার থেকে বেশী শক্তিশালী, সেটা প্রমাণ করার তাড়না নিয়ে।\nপুতিন, পেলে, ম্যারাডোনা, লিনেকার, কাফু, ব্লাঁ, পুয়োল, ক্যানাভারো, কানু, ম্যাথাউস, ইতো – সহ ফুটবল বিশ্বের সকল তারকার মেলা বসেছিল যেন এই অনুষ্ঠানে। গ্যারি লিনেকারের প্রাণবন্ত উপস্থাপনা দিয়েছিল অনুষ্ঠানে নতুন এক মাত্রা। সবশেষে ৩২টা দলকে আটটি গ্রুপে ভাগ করে দেওয়ার মাধ্যমে শেষ হয় অনুষ্ঠানটি।\nএকনজরে দেখে নেওয়া যাক, কোন কোন দল কোন কোন গ্রুপে পড়লো!\nআর এই গ্রুপবিভাগের মাধ্যমেই আনুষ্ঠানিকভাবে শুরু হয়ে গেল বিশ্বকাপ ফুটবল এর কাউন্টডাউন – বিশ্বকাপের কাউন্টডাউন।\nআটটি গ্রুপে ৩২ দল\nগোল্লাছুট ডটকমে প্রকাশিত হচ্ছে আট গ্রুপের প্রত্যেকটা গ্রুপ সম্পর্কে আলোচনা। কোন গ্রুপ বেশী শক্তিশালী, কোন গ্রুপ অপেক্ষাকৃত সহজতর, প্রত্যেক গ্রুপ থেকে কোন কোন দলের পরবর্তী রাউন্ডে উন্নীত হবার সম্ভাবনা হয়েছে, দলগুলোর শক্তিমত্তার তুলনামূলক আলোচনা ইত্যাদি আলোচনা করা হচ্ছে বাংলা ভাষার সর্বপ্রথম খেলাকেন্দ্রিক স্পোর্টসব্লগ – গোল্লাছুট ডটকমে।\nআজকের আলোচনা গ্রুপ ‘এফ’ নিয়ে।\nগ্রুপ ‘এফ’ এ আছে সুইডেন, দক্ষিণ কোরিয়া, মেক্সিকো ও চারবারের বিশ্বচ্যাম্পিয়ন জার্মানি।\nফিফা র‍্যাংকিং : ১\nকোচ : জোয়াকিম লো\nঅধিনায়ক : ম্যানুয়েল নয়্যার (গোলরক্ষক)\nবিশ্বকাপে অংশগ্রহণ : ১৯ বার\nসর্বোচ্চ অবস্থান : চ্যাম্পিয়ন (১৯৫৪, ১৯৭৪, ১৯৯০, ২০১৪)\nযে স্টাইল/ফর্মেশানে খেলে : ৪-২-৩-১\nগুরুত্বপূর্ণ খেলোয়াড় : ম্যানুয়েল নয়্যার (গোলরক্ষক – বায়ার্ন মিউনিখ), ম্যাটস হামেলস (সেন্টারব্যাক – বায়ার্ন মিউনিখ), জশুয়া কিমিখ (রাইটব্যাক – বায়ার্ন মিউনিখ), টোনি ক্রুস (সেন্ট্রাল মিডফিল্ডার – রিয়াল মাদ্রিদ), টিমো ওয়ার্নার (স্ট্রাইকার – আরবি লাইপজিগ), জেরোম বোয়াতেং (সেন্টারব্যাক – বায়ার্ন মিউনিখ), লেওন গোরেতজকা (সেন্ট্রাল অ্যাটাকিং মিডফিল্ডার – শালকে ০৪), জুলিয়ান ভাইগেল (সেন্ট্রাল মিডফিল্ডার – বরুশিয়া ডর্টমুন্ড), মার্ক-অ্যান্দ্রে টের স্টেগেন (গোলরক্ষক – বার্সেলোনা), ইলকায় গুন্ডোগান (সেন্ট্রাল মিডফিল্ডার – ম্যানচেস্টার সিটি)\nগতবারের বিশ্বকাপজয়ী জার্মানির এবারো বিশ্বকাপ জয়ের সম্ভাবনা সর্বাধিক। আর এর পেছনে কারণ হল তাঁদের খেলোয়াড়ের পাইপলাইন। এত বেশী ভালো খেলোয়াড় আছে তাদের, মূল একাদশ ছাড়াও অনায়াসেই আরও দুটো-তিনটে দল এমনিতেই হয়ে যায়। কোচ জোয়াকিম লো তাই বিশ্বকাপ স্কোয়াডে কোন ২৩ জনকে দলে রাখেন, সেটা একটা দেখার বিষয় হবে, আর এই ২৩ জন বাছাই করতে লো এর নিজেরও ঝামেলা হবে – বলাই বাহুল্য। গতবার বিশ্বকাপজয়ী সুপারস্টার খেলোয়াড় হামেলস, ক্রুস, নয়্যার, মুলার, গোতসা, ওজিল, হুভেডেস, শুরলা সম্পর্কে তো সবাই-ই জানেন, এরা ছাড়াও এই বিশ্বকাপে এদের হাত থেকে সমানতালে জার্মানির জন্য লড়তে প্রস্তুত আছেন জশুয়া কিমিখ, মার্ক আন্দ্রে টের স্টেগেন, জুলিয়ান ভাইগেল, লেওন গোরেতজকা, টিমো ওয়ার্নার, এমরে চ্যানের মত প্রতিভাধর পারফর্মাররা।\nফিফা র‍্যাংকিং : ১৬\nকোচ : হুয়ান কার্লোস ওসোরিও\nঅধিনায়ক : অ্যান্দ্রেয়া গুয়ার্দাদো (উইঙ্গার)\nবিশ্বকাপে অংশগ্রহণ : ১৬ বার\nসর্বোচ্চ অবস্থান : কোয়ার্টার ফাইনাল (১৯৭০, ১৯৮৬)\nযে স্টাইল/ফর্মেশানে খেলে : ৪-৩-৩\nগুরুত্বপূর্ণ খেলোয়াড় : হ্যাভিয়ের চিচারিতো হার্নান্দেজ (স্ট্রাইকার – ওয়েস্ট হ্যাম ইউনাইটেড), অ্যান্দ্রেয়া গুয়ার্দাদো (উইঙ্গার – রিয়াল বেতিস), গিলের্মো ওচোয়া (গোলরক্ষক – স্ট্যান্ডার্ড লিয়েগে), হেক্টর মোরেনো (সেন্টারব্যাক – এএস রোমা), হিরভিং লোজানো (উইঙ্গার – পিএসভি আইন্দহোভেন), হেক্টর হেরেরা (সেন্ট্রাল মিডফিল্ডার – এফসি পোর্তো), হেসুস কোরোনা (উইঙ্গার – এফসি পোর্তো), ওরিবে পেরালতা (স্ট্রাইকার – ক্লাব আমেরিকা), রাউল জিমেনেজ (স্ট্রাইকার – বেনফিকা)\nএবারে মেক্সিকোর শক্তি হতে পারে ইউরোপে খেলা তাদের অভিজ্ঞ খেলোয়াড়্গুলো। চিচারিতো, গুয়ার্দাদো, ওচোয়া, হেরেরা, মোরেনো – প্রতি পজিশানেই ইউরোপে খেলা অভিজ্ঞ খেলোয়াড় আছে তাদের। সমস্যা শুধু একজায়গাতেই, মাঝে মাঝেই চাপে ভালোরকম ভেঙ্গে পড়ে তারা। কোপা আমেরিকাতে চিলির কাছে ৭-০ ও কনফেডারেশানস কাপে জার্মানির কাছে ৪-১ গোলে হার এ কথারই প্রমাণ দেয়।\nফিফা র‍্যাংকিং : ১৮\nকোচ : জানে অ্যান্ডারসন\nঅধিনায়ক : অ্যান্দ্রেয়া গ্র্যাঙ্কুইস্ট\nবিশ্বকাপে অংশগ্রহণ : ১২ বার\nসর্বোচ্চ অবস্থান : রানার্স আপ (১৯৫৮)\nযে স্টাইল/ফর্মেশানে খেলে : ৪-৪-২\nগুরুত্বপূর্ণ খেলোয়াড় : এমিল ফোর্সবার্গ (উইঙ্গার – আরবি লাইপজিগ), অ্যান্দ্রেয়া গ্র্যাঙ্কুইস্ট (সেন্টারব্যাক কুবান ক্রাসনোদার), ভিক্টর লিন্ডেলফ (সেন্টারব্যাক – ম্যানচেস্টার ইউনাইটেড), অ্যালেক্সান্দার ইসাক (স্ট্রাইকার – বরুশিয়া ডর্টমুন্ড), ভিক্টর ক্লায়েসন (মিডফিল্ডার – কুবান ক্রাসনোদার)\nসুইডেনের জন্য জলাতান ইব্রাহিমোভিচ-পরবর্তী যুগের প্রথম টুর্নামেন্ট হবে এই বিশ্বকাপ ২০১৮। তবে ইতালিকে হারিয়ে বিশ্বকাপে জায়গা পাওয়া সুইডেনের হয়ে বিশ্বকাপ খেলার জন্য অবসর ভেঙ্গে ইব্রা আবার খেলতে আসতেও পারেন বলে শোনা যাচ্ছে। দলের প্রাণভোমরা এখন আরবি লাইপজিগ উইঙ্গার এমিল ফোর্সবার্গ। অ্যাটাকিং মিডের যেকোন পজিশানে খেলতে পারা এই উইঙ্গার যেকোন মুহূর্তে বদলে দিতে পারেন সকল হিসাব নিকাশ।\nফিফা র‍্যাংকিং : ৫৯\nকোচ : শিন তায়ে ইওন\nঅধিনায়ক : কি সুং ইয়ং (মিডফিল্ডার)\nবিশ্বকাপে অংশগ্রহণ : ১০ বার\nসর্বোচ্চ অবস্থান : ৪র্থ (২০০২)\nগুরুত্বপূর্ণ খেলোয়াড় : হিউং মিন সন (উইঙ্গার – টটেনহ্যাম হটস্পার), পার্ক জু হু (লেফটব্যাক – ক্লাবহীন), কি সুং ইয়ং (মিডফিল্ডার – সোয়ানসি সিটি), লি চুং ইয়ং (মিডফিল্ডার – ক্রিস্টাল প্যালেস)\nগ্রুপের দলগুলোর মধ্যে দক্ষিণ কোরিয়া কাগজে-কলমে দুর্বলতম। ৪-৪-২ ফর্মেশানে খেললেও নতুন ম্যানেজার শিন তায়ে ইওন ৩-৫-২ ফর্মেশানেও দলকে খেলাতে পছন্দ করেন। দলের আশার বাতিঘর হয়ে আছেন ইংলিশ প্রিমিয়ার লিগে খেলা তিন মিডফিল্ডার – টটেনহ্যাম হটস্পারের সন হিউং মিন, সোয়ানসি সিটির কি সুং ইয়ং আর ক্রিস্টাল প্যালেসের লি চুং ইয়ং।\nগ্রুপ থেকে পরবর্তী রাউন্ডে উঠতে পারে যে দুই দল : ১. জার্মানি ২. সুইডেন\nআন্তোনিও ভ্যালেন্সিয়া – প্রিমিয়ার লিগের সেরা রাইটব্যাক না সেরা হবার পথে?


বিয়ে-শাদী অধ্যায় - সহিহ বুখারী (ইসলামিক ফাউন্ডেশন) - ৮ম খণ্ড (ইফা) । পার্ট-১। - মুসলিম নিউজ ৭৮৬\n৪৬৯৩। সাঈদ ইবনু আবূ মারয়াম (রহঃ) … আনাস ইবনু মালিক থেকে বর্ণিত।\nতিনি বলেন, তিন জনের একটি দল রাসূল সাল্লাল্লাহু আলাইহি ওয়াসাল্লাম এর ইবাদত সম্পর্কে জিজ্ঞেস করার জন্য রাসূল সাল্লাল্লাহু আলাইহি ওয়াসাল্লাম এর বিবিগণের গৃহে আগমন করল।\nযখন তাঁদেরকে এ সম্পর্কে অবহিত করা হল, তখন তারা এ ইবাদতের পরিমাণ যেন কম মনে করল এবং বলল, আমরা রাসূল সাল্লাল্লাহু আলাইহি ওয়াসাল্লাম এর সমকক্ষ হতে পারি না। কারণ, তার আগে ও পরের সকল গুনাহ্ মাফ করে দেয়া হয়েছে।\nএমন সময় তাদের মধ্য থেকে একজন বলল, আমি সারা জীবন রাতে সালাত (নামায/নামাজ) আদায় করতে থাকব। অপর একজন বলল, আমি সারা বছর রোযা পালন করব এবং কখনও বিরতি দিব না। অপরজন বলল, আমি নারী বিবর্জিত থাকব-কখনও শাদী করব না।\nএরপর রাসূল সাল্লাল্লাহু আলাইহি ওয়াসাল্লাম তাদের নিকট এলেন এবং বললেন, “তোমরা কি ঐ সকল ব্যাক্তি যারা এরূপ কথাবার্তা বলেছ? আল্লাহর কসম! আমি আল্লাহকে তোমাদের চেয়ে বেশী ভয় করি এবং তোমাদের চেয়ে তাঁর প্রতি আমি বেশি আনুগত্যশীল; অথচ আমি রোযা পালন করি, আবার রোযা থেকে বিরতও থাকি।\nসালাত (নামায/নামাজ) আদায় করি এবং ঘুমাই ও বিয়ে-শাদী করি। সুতরাং যারা আমার সুন্নাতের প্রতি বিরাগ ভাব পোষণ করবে, তারা আমার দলভুক্ত নয়।\n৪৬৯৪। আলী (রহঃ) … যুহরী (রহঃ) থেকে বর্ণিত।\nতিনি বলেন, উরওয়া (রহঃ) আমাকে অবহিত করেছেন যে, তিনি আয়িশা (রাঃ) কে আল্লাহর এই বাণী সম্পর্কে জিজ্ঞেস করেছিলেনঃ তোমরা যদি আশংকা কর যে, ইয়াতীম মেয়েদের প্রতি সুবিচার করতে পারবে না, তাহলে শাদী কর নাদীদের মধ্যে যাকে তোমাদের ভাল লাগে- দুই, তিন অথবা চার।\nকিন্তু তোমাদের মনে যদি ভয় হয় যে, তোমরা সুবিচার করতে পারবে না, তাহলে একজনকে অথবা তোমাদের অধিকারভুক্ত দাসীকে। এতে পক্ষপাতিত্ব না করার অধিকতর সম্ভাবনা”।\nআয়িশা (রাঃ) বলেন, হে ভাগ্নে! একটি ইয়াতীম বালিকা এমন একজন অভিভাবকের তত্ত্বাবধানে ছিল, যে তার সম্পদ ও রূপের প্রতি আকৃষ্ট ছিল।\nসে তাকে তার সমকক্ষ মহিলাদের চেয়ে কম মোহর দিয়ে শাদী করার ইচ্ছ করে তখন লোকদেরকে নিষেধ করা হল। ঐসব ইয়াতীমের শাদী করার ব্যাপারে; তবে যদি তারা তোমাদের ব্যাপারে সুবিচার করে ও পূর্ণ মোহর আদায় করে (তাহলে পারবে)। যদি না পারে, তাহলে তোদের ব্যতীত অন্য নারীদের শাদী করার আদেশ করা হল।\n৪৬৯৫। উমর ইবনু হাফস (রহঃ) … আলকামা থেকে বর্ণিত।\nতিনি বলেন, যখন আমি আবদুল্লাহ (রাঃ) এর সাথে ছিলাম, উসমান (রাঃ) তাঁর সাথে মিনাতে দেখা করে বলেন, হে আবদুর রহমান! আপনার কাছে আমার কিছু প্রয়োজন আছে।\nএরপর তারা উভয়েই এক পার্শ্বে গেলেন। তারপর উসমান (রাঃ) বললেন, হে আবদুর রহমান! আমি আপনার সাথে এমন একটি কুমারী মেয়ের শাদী দেব, যে আপনাকে আপনার অতীত দিনকে স্মরণ করিয়ে দিবে? আবদুল্লাহ যখন দেখলেন, তার এ শাদীর প্রয়োজন নেই তখন তিনি আমাকে ‘হে আলকামা’ বলে ডাক দিলেন।\nআমি তাঁর কাছে গিয়ে বলতে শুনলাম, আপনি যখন আমাকে একথা বলেছেন (তখন আমার স্মরনে এর চেয়ে বড় কথা আসছে আর তা হচ্ছে) রাসূল সাল্লাল্লাহু আলাইহি ওয়াসাল্লাম আমাদেরকে বললেন, হে যুবকের দল!\nতোমাদের মধ্যে যে শাদীর সামর্থ্য রাখে, সে যেন শাদী করে এবং যে শাদীর সামর্থ্য রাখে না, সে যেন ‘রোযা’ পালন করে। কেননা, রোযা যৌন ক্ষমতাকে অবদমন করবে।\n৪৬৯৬। উমর ইবনু হাফ্‌স ইবনু গিয়াস (রহঃ) … আবদুল্লাহ ইবনু মাসঊদ (রাঃ) বলেন, আমরা যুবক বয়সে রাসূল সাল্লাল্লাহু আলাইহি ওয়াসাল্লাম এর সাথে ছিলাম; অথচ আমাদের কোনো কিছু (সম্পদ) ছিল না।\nএমনি অবস্থায় আমাদেরকে রাসূল সাল্লাল্লাহু আলাইহি ওয়াসাল্লাম বলেন, হে যুব সম্প্রদায়! তোমাদের মধ্যে যারা শাদী করার সামর্থ্য রাখে, তারা যেন শাদী করে।\nকেননা, শাদী তার দৃষ্টিকে সংযত রাখে এবং যৌনতাকে সংযমী করে এবং যাদের শাদী করার সামর্থ্য নেই, সে যেন রোযা পালন করে। কেননা, রোযা তার যৌনতাকে দমন করবে।\n৪৬৯৭। ইব্‌রাহীম ইবনু মূসা (রহঃ) … আতা (রহঃ) বলেন, আমরা ইবনু আব্বাস (রাঃ) এর সঙ্গে ‘সারিফ’ নামক স্থানে রাসূল সাল্লাল্লাহু আলাইহি ওয়াসাল্লাম এর সহধর্মিনী মায়মূনা (রাঃ) এর জানাযায় উপস্থিত ছিলাম।\nইবনু আব্বাস (রাঃ) বলেন, ইনি রাসূল সাল্লাল্লাহু আলাইহি ওয়াসাল্লাম এর সহধর্মিনী। সুতরাং যখন তোমরা তাঁর জানাযা উঠাবে তখন ধাক্কা-ধাক্কি এবং জোরে নাড়া-চাড়া করো না; বরং ধীরে ধীরে নিয়ে চলবে।\nকেননা, রাসূল সাল্লাল্লাহু আলাইহি ওয়াসাল্লাম এর নয়জন বিবি ছিলেন। তিনি আট জনের সাথে পালাক্রমে রাত্রি যাপন করতেন। কিন্তু একজনের সাথে রাত্রি যাপনের পালা ছিল না।\n৪৭০০। ইয়াহ্‌ইয়া ইবনু কাযা’আ (রহঃ) … উমর ইবনু খাত্তাব (রাঃ) থেকে বর্ণিত। তিনি বলেন, রাসূল সাল্লাল্লাহু আলাইহি ওয়াসাল্লাম বলেছেন, নিয়্যতের ওপরেই কাজের ফলাফল নির্ভর করে এবং প্রত্যেক ব্যাক্তি তার নিয়্যত অনুযায়ী প্রতিফল পাবে।\nসুতরাং যার হিজরত আল্লাহ্ এবং তাঁর রাসূলের সন্তুষ্টির জন্য তার হিজরত আল্লাহ্ এবং তাঁর বসূলের জন্যই। আর যার হিজরত পার্থিব স্বার্থের জন্য অথবা কোন মহিলাকে শাদী করার জন্য, সে তাই পাবে, যে উদ্দেশ্যে সে হিজরত করেছে।\n৪৭০১। মুহাম্মদ ইবনুল মূসান্না (রহঃ) … ইবনু মাসউদ (রাঃ) থেকে বর্ণিত। তিনি বলেন, আমরা নাবী সাল্লাল্লাহু আলাইহি ওয়াসাল্লাম এর সাথে জিহাদে অংশ গ্রহণ করি। আমাদের সাথে আমাদের স্ত্রীগণ থাকত না।\nতাই আমরা বলেছিলাম, ইয়া রাসূলল্লাহ! আমরা কি খাসি হয়ে যাব? তিনি আমাদেরকে তা থেকে বিরত থাকার আদেশ দিলেন।\n৪৭০২। মুহাম্মদ ইবনু কাসীর (রহঃ) … আনাস ইবনু মালিক (রাঃ) থেকে বর্ণিত। তিনি বলেন, আবদুর রহমান ইবনু আউফ (রাঃ) মদিনায় এলে নাবী সাল্লাল্লাহু আলাইহি ওয়াসাল্লাম তাঁর এবং সা’দ ইবনু রাবী আল আনসারী (রাঃ) এর মধ্যে ভ্রাতৃত্বের বন্ধন গড়ে দেন। এ আনসারীর দু’জন স্ত্রী ছিল।\nসা’দ (রাঃ) আবদুর রহমান (রাঃ) কে বললেন, আপনি আমার স্ত্রী এবং সম্পদের অর্ধেক নিন। তিনি উত্তর দিলেন, আল্লাহ আপনার স্ত্রী ও সম্পদের বরকত দিন।\nআপনি আমাকে বাজার দেখিয়ে দিন। এরপর তিনি বাজারে গিয়ে পনির ও মাখনের ব্যবসা করে অর্থ উপার্জন করলেন। কিছুদিন পরে রাসূল সাল্লাল্লাহু আলাইহি ওয়াসাল্লাম তাঁর শরীরে হলুদ রং-এর ছিটা দেখতে পেলেন এবং জিজ্ঞেস করলেন, হে আবদুর রহমান। তোমার কি হয়েছে?\nতিনি উত্তরে বললেন, আমি জনৈকা আনসারী রমণীকে শাদী করেছি। নাবী সাল্লাল্লাহু আলাইহি ওয়াসাল্লাম জিজ্ঞেস করলেন, তুমি তাকে কত মোহর দিয়েছ।\nতিনি উত্তরে বললেন, একটি খেজুরের আটির সমপরিমাণ স্বর্ণ। নাবী সাল্লাল্লাহু আলাইহি ওয়াসাল্লাম বললেন, ওয়ালীমার (বিবাহ ভোজ) ব্যবস্থা কর, যদি একটি বকরি দিয়েও হয়।\n৪৭০৫। কুতায়বা ইবনু সাঈদ (রহঃ) … আবদুল্লাহ ইবনু মাসউদ (রাঃ) থেকে বর্ণিত। তিনি বলেন, আমরা রাসূল সাল্লাল্লাহু আলাইহি ওয়াসাল্লাম এর সাথে জিহাদে অংশ নিতাম; কিন্তু আমাদের কোন কিছু ছিল না।\nসুতরাং আমরা রাসূলল্লাহ সাল্লাল্লাহু আলাইহি ওয়াসাল্লাম এর কাছে বললাম, আমরা কী খাসি হয়ে যাব? তিনি আমাদেরকে খাসি হতে নিষেধ করলেন এবং কোন মহিলার সাথে একখানা কাপড়ের বিনিময়ে হলেও শাদী করার অনুমতি দিলেন এবং আমাদেরকে এই আয়াত পাঠ করে শোনালেনঃ হে মু’মিনগণ!\nআল্লাহ যে পবিত্র জিনিসগুলো তোমাদের জন্য হালাল করেছেন তোমরা তা হারাম করো না এবং সীমালংঘন করো না। আল্লাহ সীমালংঘনকারীদের পছন্দ করেন না।\nআসবাগ (রহঃ) … আবূ হুরায়রা (রাঃ) থেকে বর্ণিত। তিনি বলেন, আমি নাবী সাল্লাল্লাহু আলাইহি ওয়াসাল্লাম এর কাছে বললাম, ইয়া রাসূলল্লাহ! আমি একজন যুবক।\nআমার ভয় হয় যে, আমার দ্বারা না জানি কোন গুনাহর কাজ সংঘটিত হয়ে যায়; অথচ আমার শাদী করার মতো পর্যাপ্ত সম্পদ নেই। এই কথা শুনে নাবী সাল্লাল্লাহু আলাইহি ওয়াসাল্লাম চুপ রইলেন।\nআমি আমার প্রশ্নের পুনরাবৃত্তি করলাম। তিনি চুপ রইলেন। আমি আবারও অনুরূপভাবে বললাম। তিনি চুপ থাকলেন।\nআবারও অনুরূপভাবে বললে তিনি উত্তর করলেন, হে আবূ হুরায়রা! যা কিছু তোমার ভাগ্যে আছে, তা লেখার পর কলমের কালি শুকিয়ে গেছে। তুমি খাসি হও বা না হও, তাতে কিছু আসে যায় না। \n৪৭০৬। ইসমাঈল ইবনু আবদুল্লাহ (রহঃ) … আয়িশা (রাঃ) থেকে বর্ণিত। তিনি বলেন যে, আমি বললাম, ইয়া রাসূলল্লাহ! মনে করুন আপনি এমন একটি ময়দানে গিয়ে পৌঁছলেন, যেখানে একটি গাছের কিছু অংশ খাওয়া হয়ে গেছে। আর এমন কটি গাছ পেলেন, যার কিছুই খাওয়া হয়নি।\nএর মধ্যে কোন গাছের পাতা আপনার উটকে খাওয়াবেন। নাবী সাল্লাল্লাহু আলাইহি ওয়াসাল্লাম উত্তরে বললেন, যে গাছ থেকে কিছুই খাওয়া হয়নি। এ কথার দ্বারা আয়িশা (রাঃ) এর উদ্দেশ্য ছিল নাবী সাল্লাল্লাহু আলাইহি ওয়াসাল্লাম তাঁকে ছাড়া অন্য কোন কুমারীকে শাদী করেননি।\n৪৭০৭। উবায়দুল্লাহ্ ইবনু ইসমাঈল (রহঃ) … আয়িশা (রাঃ) থেকে বর্ণিত। তিনি বলেন, রাসূলল্লাহ সাল্লাল্লাহু আলাইহি ওয়াসাল্লাম বলেছেন, দু’বার করে আমাকে স্বপ্নযোগে তোমাকে দেখানো হয়েছে।\nএক ব্যাক্তি রেশমী কাপড়ে জড়িয়ে তোমাকে নিয়ে যাচ্ছিল, আমাকে দেখে বলল, এই হচ্ছে তোমার স্ত্রী। তখন আমি পর্দা খুলে দেখি, সে তুমিই। তখন আমি বললাম, এ স্বপ্ন যদি আল্লাহর পক্ষ থেকে হয়, তবে তিনি বাস্তবে পরিণত করবেন।\n৪৭০৮। আবূ নু’মান (রহঃ) … জাবির ইবনু আবদুল্লাহ (রাঃ) থেকে বর্ণিত। তিনি বলেন, আমরা নাবী সাল্লাল্লাহু আলাইহি ওয়াসাল্লাম এর সঙ্গে এক জিহাদ থেকে ফিরছিলাম। আমি আমার দুর্বল উটটি দ্রুত চালাতে চেষ্টা করছিলাম।\nএমন সময় কে একজন আরোহী আমার পিছন থেকে এসে আমার উটটিকে ছড়ি দ্বারা খোঁচা দিলে উটটি দ্রুত চলতে লাগল। পিছনে ফিরে দেখি নাবী সাল্লাল্লাহু আলাইহি ওয়াসাল্লাম। তিনি আমাকে প্রশ্ন করলেন, জাবির, তোমার এত তাড়াতাড়ি করার কারণ কী? আমি উত্তর দিলাম, আমি নতুন শাদী করেছি।\nতিনি পুনরায় জিজ্ঞেস করলেন, তুমি কি কুমারী শাদী করেছ, না বিধবাকে? আমি উত্তর দিলাম বিধবাকে। তিনি বললেন, তুমি কেন কুমারী মেয়েকে শাদী করলে না?\nযার সাথে ক্রীড়া-কৌতুক করতে আর সেও তোমার সাথে খেল-তামাসা করত। বর্ণনাকারী বলেন, যখন আমরা মদিনায় প্রবেশ করব এমন সময় নাবী সাল্লাল্লাহু আলাইহি ওয়াসাল্লাম আমাকে বললেন, তুমি অপেক্ষা কর এবং রাতে প্রবেশ কর, যেন (তোমার মহিলাটি স্ত্রী) (যার স্বামী এতদিন কাছে ছিল না) নিজের অগোছালো কেশরাশি বিন্যাস করে নিতে পারে এবং ক্ষৌরকার্য করতে পারে।\n৪৭০৯। আদম (রহঃ) … জাবির ইবনু আবদুল্লাহ (রাঃ) থেকে বর্ণিত। তিনি বলেন, আমি শাদী করলে, রাসূলল্লাহ সাল্লাল্লাহু আলাইহি ওয়াসাল্লাম আমাকে জিজ্ঞেস করলেন, তুমি কেমন মেয়ে শাদী করেছ?\nআমি বললাম, পূর্ব বিবাহিতা রমণীকে বিয়ে করেছি। তিনি বললেন, কুমারী মেয়ে এবং তাদের কৌতুকের প্রতি তোমার আগ্রহে নেই? (রাবী বলেন) আমি এ ঘটনা আমর ইবনু দীনার (রহঃ) কে অবগত করালে তিনি বলেন,\nআমি জাবির ইবনু আবদুল্লাহ (রাঃ) কে বলতে শুনেছি, নাবী সাল্লাল্লাহু আলাইহি ওয়াসাল্লাম আমাকে বলেছেন, তুমি কেন কুমারী মেয়েকে শাদী করলে না, যাতে তুমি তার সাথে এবং সে তোমার সাথে ক্রীড়া-কৌতুক করতে পারত?\n৪৭১০। আবদুল্লাহ ইবনু ইউসুফ (রহঃ) … উরওয়া (রাঃ) বর্ণনা করেন যে, নাবী সাল্লাল্লাহু আলাইহি ওয়াসাল্লাম আবূ বকর (রাঃ) এর কাছে আশেয়া (রাঃ)-এর শাদীর পয়গাম দিলেন। আবূ বকর (রাঃ) বললেন, আমি আপনার ভাই।\nনাবী সাল্লাল্লাহু আলাইহি ওয়াসাল্লাম বললেন, তুমি আমার আল্লাহর দ্বীনের এবং কিতাবের ভাই। তবে, সে আমার জন্য হালাল।\n৪৭১২। মূসা ইবনু ইসমাঈল (রহঃ) … আবূ মূসা আশ’আরী (রাঃ) থেকে বর্ণিত।\nরাসূলল্লাহ সাল্লাল্লাহু আলাইহি ওয়াসাল্লাম বলেছেন, যে আপন ক্রীতদাসীকে উত্তম শিক্ষা দান করে এবং শিষ্টচার শিক্ষা দেয়। এরপর তাকে মুক্ত করে শাদী করে তার জন্য দ্বিগুণ সওয়াব।\nঐ আহলে কিতাব, যে তার নাবীর ওপর ঈমান আনে এবং আমার ওপর ঈমান এনেছে, তার জন্য দ্বিগুণ সওয়াব রয়েছে। আর ঐ গোলাম, যে তার প্রভুর হক আদায় করে এবং আল্লাহরও হক আদায় করে তার জন্য দ্বিগুণ সওয়াব।\n৪৭১৩। সাঈদ ইবনু তালীদ (রহঃ) … আবূ হুরায়রা (রাঃ) থেকে বর্ণিত।\nতিনি বলেন নাবী সাল্লাল্লাহু আলাইহি ওয়াসাল্লাম বলেছেন, ইব্রাহীম (আলাইহিস সালাম) তিনবার ব্যতীত কোন মিথ্যা কথা বলেন নি।  অত্যাচারী বাদশাহর দেশে তাকে যেতে হয়েছিল এবং তার সাথে ‘সারা’ (রাঃ) ছিলেন। এরপর রাবী পূর্ণ হাদীস বর্ণনা করেন। (সেই বাদশাহ) হাজেরাকে তাঁর সেবার জন্য তাঁকে দান করেন।\nতিনি ফিরে এসে বললেন, আল্লাহ কাফের থেকে আমাকে নিরাপত্তা দান করেছেন এবং আমার খেদমতের জন্য আজেরা (হাজেরা) কে দিয়েছেন। আবূ হুরায়রা (রাঃ) বলেন, ‘‘হে আকাশের পানির সন্তানগণ (কুরাইশ)! এ হাজেরাই তোমাদের মা।\n৪৭১৪। কুতায়বা (রাঃ) … আনাস (রাঃ) থেকে বর্ণিত। তিনি বলেন, নাবী সাল্লাল্লাহু আলাইহি ওয়াসাল্লাম খায়বার এবং মদিনার মাঝখানে তিন দিন অবস্থান করলেন এবং হুয়ায়্যার কন্যা সাফীয়ার সাথে রাতে বাসর যাপনের ব্যবস্থা করলেন।\nআমি মুসলমানদের ওয়ালীমার দাওয়াত দিলাম। নাবী সাল্লাল্লাহু আলাইহি ওয়াসাল্লাম দস্তরখানা বিছাবার নির্দেশ দিলেন এবং সেখানে গোশত ও রুটি ছিল না। খেজুর, পনির, মাখন ও ঘি রাখা হল।\nএটাই ছিল রাসূল সাল্লাল্লাহু আলাইহি ওয়াসাল্লাম এর ওয়ালীমা। উপস্থিত মুসলমানরা পরস্পর বলাবলি করতে লাগল। তিনি (সাফীয়া) রাসূল সাল্লাল্লাহু আলাইহি ওয়াসাল্লাম এর সহধর্মিণীদের মধ্যে গণ্য হবেন অথবা ক্রীতদাসীদের মধ্যে গণ্য হবেন।\nএরপর তাঁরা ধারণা করলেন যে, যদি নাবী সাল্লাল্লাহু আলাইহি ওয়াসাল্লাম সাফীয়ার জন্য পর্দার ব্যবস্থা করেন, তাহলে নাবী সাল্লাল্লাহু আলাইহি ওয়াসাল্লাম এর সহধর্মিণী হিসাবে গণ্য করা হবে।\nআর যদি পর্দা না করা হয়, তাহলে তাঁর ক্রীতদাসী হিসাবে মনে করা হবে। যখন নাবী সাল্লাল্লাহু আলাইহি ওয়াসাল্লাম সেখান থেকে অন্যত্র যাওয়ার ব্যবস্থা করলেন, তখন সাফীয়ার জন্য উটের পিছনে জায়গা করলেন এবং তাঁর লোকদের মাঝখানে পর্দার ব্যবস্থা করলেন।\n৪৭১৫। কুতায়বা ইবনু সাঈদ (রহঃ) … আনাস ইবনু মালিক (রাঃ) থেকে বর্ণিত।\nতিনি বলেন, নাবী সাল্লাল্লাহু আলাইহি ওয়াসাল্লাম সাফীয়াকে আযাদ করলেন এবং এই আযাদীকে তার শাদীর মোহরানা হিসাবে ধার্য করলেন।\n৪৭১৬। কুতায়বা (রহঃ) … সাহল ইবনু সা’দ (রাঃ) থেকে বর্ণিত। তিনি বলেন, একজন মহিলা রাসূলল্লাহ সাল্লাল্লাহু আলাইহি ওয়াসাল্লাম এর কাছে এসে বলল, ইয়া রাসূলাল্লাহ! আমি আমার জীবনকে আপনার হাতে সমর্পণ করতে এসেছি।\nনাবী সাল্লাল্লাহু আলাইহি ওয়াসাল্লাম তার দিকে তাকালেন এবং সতর্ক দৃষ্টিতে তার আপাদমস্তক লক্ষ্য করলেন। তারপর তিনি মাথা নিচু করলেন।\nযখন মহিলাটি দেখলেন, নাবী সাল্লাল্লাহু আলাইহি ওয়াসাল্লাম তার সম্পর্কে কোন ফয়সালা দিচ্ছে না, তখন সে বসে পড়ল।\nএরপর নাবী সাল্লাল্লাহু আলাইহি ওয়াসাল্লাম এর সাহাবীদের মধ্যে একজন দাঁড়ালেন এবং বললেন, ইয়া রাসূলাল্লাহ! যদি আপনার শাদীর কোন প্রয়োজন না থাকে, তবে আমার সাথে একে শাদী দিয়ে দিন।\nরাসূল সাল্লাল্লাহু আলাইহি ওয়াসাল্লাম জিজ্ঞেস করলেন, তোমার কাছে কি আছে? সে উত্তর করলো- না, আল্লাহর কসম, ইয়া রাসূলাল্লাহ! আমার কাছে কিছুই নেই।\nরাসূলল্লাহ সাল্লাল্লাহু আলাইহি ওয়াসাল্লাম বললেন, তুমি তোমার পরিবার-পরিজনের কাছে ফিরে গিয়ে দেখ। কিছু পাও কিনা।\nএরপর লোকটি চলে গেল। ফিরে এসে বলল, আল্লাহর কসম! আমি কিছুই পাইনি।\nএরপর রাসূলল্লাহ সাল্লাল্লাহু আলাইহি ওয়াসাল্লাম বললেন, আবার দেখ, লোহার একটি আংটিও যদি পাও। তারপর লোকটি আবার ফিরে গেল। এসে বলল, ইয়া রাসূলাল্লাহ! তাও পেলাম না, কিন্তু এই যে আমার তহবন্দ (শুধু আছে)।\n(রাবী) সাহল (রাঃ) বলেন, তার কাছে কোন চাঁদর ছিল না। লোকটি এর অর্ধেক তাকে দিতে চাইলেন। তখন রাসূলল্লাহ সাল্লাল্লাহু আলাইহি ওয়াসাল্লাম বললেন, সে তোমার তহবন্দ দিয়ে কি করবে?\nতুমি যদি পরিধান কর, তাহলে তার কোন কাজে আসবে না আর সে যদি পরিধান করে, তবে তোমার কোন কাজে আসবে না। তারপর বেশ কিছুক্ষণ লোকটি নীরবে বসে থাকল। তারপর উঠে দাঁড়াল।\nসে যেতে উদ্যত হলে নাবী সাল্লাল্লাহু আলাইহি ওয়াসাল্লাম তাকে ডেকে আনলেন এবং জিজ্ঞেস করলেন, তোমার কি পরিমাণ কুরআন শরীফ মুখস্থ আছে? সে বলল, আমার অমুক অমুক সূরা মুখস্থ আছে এবং সে হিসাব করল।\nনাবী সাল্লাল্লাহু আলাইহি ওয়াসাল্লাম জিজ্ঞেস করলেন, এগুলো কি তোমার মুখস্থ আছে? সে বলল, হাঁ। নাবী সাল্লাল্লাহু আলাইহি ওয়াসাল্লাম বললেন, যে পরিমাণ কুরআন তোমার মুখস্থ আছে তার বিনিময়ে তোমার কাছে এই মহিলাটিকে (শাদী) দিলাম।\n৪৭১৭। আবূল ইয়ামন (রহঃ) … আয়িশা (রাঃ) থেকে বর্ণিত। তিনি বলেন, আবূ হুযায়ফা (রাঃ) ইবনু উতবা ইবনু রাবিয়া ইবনু আবদে শামস, যিনি বদরের যুদ্ধে রাসূলল্লাহ সাল্লাল্লাহু আলাইহি ওয়াসাল্লাম এর সাথে উপস্থিত ছিলেন, তিনি সালিমকে পালক পুত্র হিসাবে গ্রহণ করেন এবং তার সাথে তিনি তাঁর ভাতিজী, ওয়ালীদ ইবনু উতবা ইবনু রাবিয়ার কন্যা হিন্দাকে শাদী দেন।\nসে ছিল জনৈকা আনসারী মহিলার আযাদকৃত দাস। যেমন নাকি যায়দকে নাবী সাল্লাল্লাহু আলাইহি ওয়াসাল্লাম পালক-পুত্র হিসাবে গ্রহণ করেছিলেন।\nজাহিলী যুগের রীতি ছিল যে, কেউ যদি অন্য কোন ব্যাক্তি পালক-পুত্র হিসাবে গ্রহণ করত, তবে লোকেরা তাকে ঐ ব্যাক্তির পুত্র হিসাবে ডাকত এবং মৃত্যুর পর ঐ ব্যাক্তির উত্তরাধিকারী হত।\nযতক্ষণ না পর্যন্ত আল্লাহ তা’আলা এই আয়াত অবতীর্ণ করলেনঃ ‘তাদেরকে (পালক পুত্রদেরকে) তাদের জন্মদাতা পিতার নামে ডাক তারা তোমাদের মুক্ত করা গোলাম। এরপর থেকে তাদেরকে পিতার নামেই শুধু ডাকা হত। যদি তাদের পিতা সম্পর্কে জানানা যেত, তাহলে তাকে মাওলা বা দ্বীনী ভাই হিসাবে ডাকা হত।\nতারপর [আবূ হুযায়ফা ইবনু উতবা (রাঃ) এর স্ত্রী] সাহলা বিনতে সুহায়ল ইবনু আমর আল কুরাইশী আল আমিরী নাবী সাল্লাল্লাহু আলাইহি ওয়াসাল্লাম এর কাছে এসে বলল, ইয়া রাসূলাল্লাহ! আমরা সালিমকে আমাদের পুত্র হিসাবে মনে করতাম’ অথচ এখন আল্লাহ যা নাযিল করেছেন তা তো আপনই ভাল জানেন। এরপর তিনি পুরো হাদীস বর্ণনা করলেন।\n৪৭১৮। উবায়দা ইবনু ইসমাঈল (রহঃ) … আয়িশা (রাঃ) থেকে বর্ণিত। তিনি বলেন, রাসূলল্লাহ সাল্লাল্লাহু আলাইহি ওয়াসাল্লাম যুবা’আ বিন্তে যুবায়র এর নিকট গিয়ে জিজ্ঞেস করলেন।\nতোমার হাজ্জে (হজ্জ) যাওয়ার ইচ্ছা আছে কি? সে উত্তর দিল, আল্লাহর কসম! আমি খুবই অসুস্থবোধ করছি (তবে হাজ্জে (হজ্জ) যাওয়ার ইচ্ছা আছে।)\nতার উত্তরে বললেন, তুমি হাজ্জের (হজ্জ) নিয়্যতে বেরিয়ে যাও এবং আল্লাহর কাছে এই শর্ত আরোপ করে বল, হে আল্লাহ! যেখানেই আমি বাধাগ্রস্থ হব, সেখানেই আমি আমার ইহরাম শেষ করে হালাল হয়ে যাব। সে ছিল মিকদাদ ইবনু আসওয়াদের স্ত্রী।\n৪৭২০। ইব্রাহীম ইবনু হামযা (রহঃ) … সাহল (রাঃ) থেকে বর্ণিত। তিনি বলেন, এক ব্যাক্তি রাসূলুল্লাহ সাল্লাল্লাহু আলাইহি ওয়াসাল্লাম এর নিকট দিয়ে গমন করছিল, তখন তিনি বললেন, তোমাদের এর সম্পর্কে কি ধারণা?\nতারা উত্তর দিলেন, ‘‘যদি কোথাও কোন মহিলার প্রতি এ লোকটি শাদীর প্রস্তাব করে, তার সাথে বিয়ে দেয়া যায়। যদি সে সুপারিশ করে, তাহলে সুপারিশ গ্রহণ করা যায়, যদি কথা বলে, তবে কান লাগিয়ে শোনা উচিত।\nতারপর সেখান দিয়ে একজন গরীব মুসলমান অতিক্রম করতেই রাসূলুল্লাহ সাল্লাল্লাহু আলাইহি ওয়াসাল্লাম তাদেরকে জিজ্ঞেস করলেন, এ ব্যাক্তি সম্পর্কে তোমাদের কি ধারণা?\nতারা জবাব দিলেন, যদি এ ব্যাক্তি কোথাও শাদীর প্রস্তাব করে, তো বিবাহ দেয়া ঠিক হবে না। যদি কারও সুপাশি করে, তবে তা গ্রহণযোগ্য হবে না। যদি কোন কথা বলে, তবে তা শোনার প্রয়োজন নেই।\nতখন রাসূলুল্লাহ সাল্লাল্লাহু আলাইহি ওয়াসাল্লাম বললেন, সমস্ত পৃথিবীতে ঐ ব্যাক্তির চেয়ে এ উত্তম (ধনীদের চেয়ে গরীবরা উত্তম)।\n৪৭২১। ইয়াহ্ইয়া ইবনু বুকায়র (রহঃ) … ইবনু শিহাব (রহঃ) থেকে বর্ণিত।\nতিনি বলেন, আমার কাছে উরওয়া (রহঃ) বলেছেন যে, তিনি আয়িশা (রাঃ) এর কাছে ‘তোমরা যদি ভয় কর যে ইয়াতীমদের প্রতি ইনসাফ করতে পাবে না’-এই আয়াতের মর্ম সম্পর্কে জিজ্ঞেস করলে তিনি বলেন, হে ভাগ্নে! এই আয়াত ঐসব ইয়াতীম বালিকাদের সম্পর্কে নাযিল হয়েছে, যারা কোন অভিভাবকের তত্ত্বাবধানে আছে।\nআর অভিভাবক তার ধন-সম্পদ ও সৌন্দর্যের প্রতি আসক্ত; কিন্তু শাদীর পর মোহর দিতে অনিচ্ছুক। এই রকম অভিভাবককে ঐ ইয়াতীম বালিকাদের শাদী বন্ধনে আবদ্ধ করতে নিষেধ করা হয়েছে, যতক্ষণ পর্যন্ত না তারা ইনসাফের সাথে পূর্ণ মোহর তাদেরকে দিয়ে দেয় এবং এদেরকে ছাড়া অন্যদের শাদী করার নির্দেশ দেয়া হয়েছে।\nআয়িশা (রাঃ) বলেন, পরবর্তীকালে লোকেরা রাসূলুল্লাহ সাল্লাল্লাহু আলাইহি ওয়াসাল্লাম এর কাছে এ বিষয়ে জিজ্ঞেস করলে আল্লাহ তা’আলা এই আয়াত নাযিল করেন, “লোকেরা তোমার নিকট স্ত্রীলোকদের ব্যাপারে জিজ্ঞেস করলে বল, আল্লাহ তাদের সম্পর্কে তোমাদের প্রতি এই নির্দেশ দিচ্ছেন এবং সেই সঙ্গে এই হুকুমগুলো স্মরণ করিয়ে দিচ্ছেন, যা অনেক পূর্ব থেকেই তোমাদেরকে শোনানো হয়েছে।\nসেই হুকুমগুলো যা এই ইয়াতীম মেয়েদের সম্পর্কে। যাদের হক তোমরা সঠিক মত আদায় কর না। যাদেরকে শাদী বন্ধনে আবদ্ধ করার কোন আগ্রহ তোমাদের নেই।”\nইয়াতীম বালিকারা যখন সুন্দরী এবং ধনবতী হয়, তখন অভিভাবকগণ তার বংশমর্যদা রক্ষা এবং শাদী বন্ধনে আবদ্ধ করার জন্য আগ্রহ প্রকাশ করতঃ তারা এদের পূর্ণ মোহর আদায় না করা পর্যন্ত শাদী করতে পারে না।\nআর তারা যদি এদের ধন-সম্পদ এবং সৌন্দর্যের অভাবের কারণে শাদী বন্ধনে আবদ্ধ করতে আগ্রহী না হত, তাহলে তারা এদের ছাড়া অন্য মহিলাদের শাদী করত।\nসুতরাং যখন তারা এদের মধ্যে স্বার্থ পেতো না তখন তাদের বাদ দিত। এ কারণে তাদেরকে স্বার্থের বেলায় পূর্ণ মোহর আদায় করা ব্যতীত শাদী করতে নিষেধ করা হয়।\n৪৭২৬। আবদুল্লাহ ইবনু ইউসুফ (রহঃ) … আয়িশা (রাঃ) থেকে বর্ণিত। তিনি বলেন, ‘রারীরা’ থেকে তিনটি বিষয় জানা গেছে যে, যখন তাকে মুক্ত করা হয় তখন তাকে ইখতিয়ার দেয়া হয় (সে ক্রীতদাস স্বামীর সাথে থাকবে কিনা)?\nরাসুলুল্লাহ সাল্লাল্লাহু আলাইহি ওয়াসাল্লাম বলেছেন, ক্রীতদাসের আল ওয়ালার* অধিকার মুক্তকারী ব্যাক্তির। রাসুলুল্লাহ সাল্লাল্লাহু আলাইহি ওয়াসাল্লাম ঘরে প্রবেশ করে চুলার ওপরে ডেকচি দেখতে পেলেন।\nকিন্তু তাকে রুটি এবং তরকারী দেয়া হল। রাসুলুল্লাহ সাল্লাল্লাহু আলাইহি ওয়াসাল্লাম জিজ্ঞেস করলেন, চুলার ওপরের ডেকচির তরকারী দেখতে পাচ্ছি না যে?\nউত্তর দেয়া হল, ডেকচিতে রারীরার জন্য দেয়া সা’দকার গোশত রয়েছে। আর আপনি তো সা’দকার গোশত খান না। তখন তিনি বললেন, এটা রারীরার জন্য সাদকা এবং আমাদের জন্য হাদিয়া।\nপরিচ্ছদঃ ২৪৪৫. চারের অধিক শাদী না করা সম্পর্কে। আল্লাহ্ তা’আলার বাণীঃ তোমরা শাদী কর দু’জন, তিনজন অথবা চারজন। আলী ইব্ন হুসায়ন (র) বলেন, এর অর্থ হচ্ছে দু’জন অথবা তিনজন অথবা চারজন।\nআল্লাহ্ তা’আলা বলেন, (ফেরেশতাদের) দু’ অথবা তিন অথবা চারখানা পাখা আছে-এর অর্থ দু’ দু’খানা, তিন তিনখানা এবং চার চারখানা।\n৪৭২৭। মুহাম্মদ (রহঃ) … আয়িশা (রাঃ) থেকে বর্ণিত। ‘যদি তোমরা ভয় কর ইয়াতীমদের মধ্যে পূর্ণ ইনসাফ কায়েম করতে পারবে না’ এই আয়াতের ব্যাখ্যা প্রসঙ্গে তিনি বলেন, এই আয়াত ঐ সমস্ত ইয়াতীম বালিকাদের সম্পর্কে নাযিল করা হয়েছে, যাদের অভিভাবক তাদের সম্পদের লোভে শাদী করে।\nকিন্তু তাদের সঙ্গে খারাপ ব্যবহার করে এবং তাদের সম্পত্তিকে ইনসাফের সাথে রক্ষণাবেক্ষণ করে না। তার জন্য সঠিক পন্থা এই যে, ঐ বালিকাদের ব্যতীত মহিলাদের মধ্য থেকে তার ইচ্ছা অনুযায়ী দুইজন অথবা তিনজন অথবা চারজনকে শাদী করতে পারবে।\n৪৭২৮। ইসমাঈল (রহঃ) … রাসুলুল্লাহ সাল্লাল্লাহু আলাইহি ওয়াসাল্লাম এর সহধর্মিণী আয়িশা (রাঃ) থেকে বর্ণিত। তিনি বলেন, রাসুলুল্লাহ সাল্লাল্লাহু আলাইহি ওয়াসাল্লাম তাঁর ঘরে ছিলেন। এমন সময় শুনলেন এক ব্যাক্তি হাফসা (রাঃ) এর ঘরে প্রবেশ করার অনুমতি চাচ্ছেন।\nতিনি বলেন, ইয়া রাসুলাল্লাহ! লোকটি আপনার ঘরে প্রবেশের অনুমতি চাচ্ছে। রাসুলুল্লাহ সাল্লাল্লাহু আলাইহি ওয়াসাল্লাম তখন বলেন, আমি জানি, সে ব্যাক্তি হাফসার দুধের সম্পর্কে চাচা।\nআয়িশা (রাঃ) বলেন, যদি অমুক ব্যাক্তি বেঁচে থাকত সে দুধ সম্পর্কের থেকে আমার চাচা হত (তাহলে কি আমি তার সাথে দেখা করতে পারতাম)?\nনাবী সাল্লাল্লাহু আলাইহি ওয়াসাল্লাম বলেন, হাঁ, রক্তের সম্পর্কের কারণে, যাদের সাথে যাদের শাদী নিষিদ্ধ, দুধের সম্পর্কের কারণে তাদের সঙ্গে শাদী নিষিদ্ধ।\n৪৭৩০। হাকাম ইবনু নাফি … উম্মে হাবীবা বিনতে আবূ সুফিয়ান (রাঃ) থেকে বর্ণিত। তিনি বলেন, আমি রাসুলুল্লাহ সাল্লাল্লাহু আলাইহি ওয়াসাল্লাম কে বললাম, ইয়া রাসুলাল্লাহ! আপনি আমার বোন আবূ সুফিয়ানের কন্যাকে শাদী করুন। নাবী সাল্লাল্লাহু আলাইহি ওয়াসাল্লাম বললেন, তুমি কি এটা পছন্দ কর?\nতিনি উত্তর করলেন হাঁ। এখন তো আমি আপনার একা স্ত্রী নই এবং আমি চাই যে, আমার বোনও আমার সাথে উত্তম কাজে অংশীদার হোক।\nতখন নাবী সাল্লাল্লাহু আলাইহি ওয়াসাল্লাম উত্তর দিলেন, এটা আমার জন্য হালাল নয়। আমি বললাম, আমরা শুনতে পেলাম, আপনি নাকি আবূ সালমার মেয়েকে শাদী করতে চান। তিনি বললেন, তুমি বলতে চাচ্ছ যে, আমি উম্মে সালমার মেয়েকে শাদী করতে চাই। আমি বললাম, হ্যাঁ।\nতিনি বললেন, যদি সে আমার প্রতিপালিতা কন্যা না হত, তাহলেও তাকে শাদী করা হলাল হত না। কেননা, সে দুধ সম্পর্কের দিক দিয়ে আমার ভাতিজী।\nকেননা, আমাকে এবং আবূ সালমাকে সুওয়াইবা দুধ পান করিয়েছেন। সুতরাং, তোমরা তোমাদের কন্যা ও ভগিনীদেরকে শাদীর জন্য পেশ করো না।\nউরওয়া (রাঃ) বর্ণনা করেন, সুওয়াইবা ছিল আবূ লাহাবের দাসী এবং সে তাকে আযাদ করে দিয়েছিল। এরপর রাসুলুল্লাহ সাল্লাল্লাহু আলাইহি ওয়াসাল্লাম কে দুধ পান করায়।\nআবূ লাহাব যখন মারা গেল, তার একজন আত্মীয় তাকে স্বপ্নে দেখল যে, সে ভীষণ কষ্টের মধ্যে নিপতিত আছে। তাকে জিজ্ঞেস করল, তোমার সাথে কিরূপ ব্যবহার করা হয়েছে।\nআবূ লাহাব বলল, যখন তোমাদের থেকে দূরে রয়েছি, তখন থেকেই ভীষণ কষ্টে আছি। কিন্তু সুওয়াইবাকে আযাদ করার কারণে কিছু পানি পান করতে পারছি।\n৪৭৩১। আবূল ওয়ালীদ (রহঃ) … আয়িশা (রাঃ) থেকে বর্ণিত। তিনি বলেন, নাবী সাল্লাল্লাহু আলাইহি ওয়াসাল্লাম তার কাছে এলেন। সে সময় একজন লোক তার কাছে বসা ছিল।\nএরপর রাসুলুল্লাহ সাল্লাল্লাহু আলাইহি ওয়াসাল্লাম এর চেহারা মুবারকে ক্রোধের ভাব প্রকাশ পেল, যেন তিনি এ ব্যাপারে অসন্তুষ্ট হয়েছেন। আয়িশা (রাঃ) বলেন, এ আমার ভাই।\nরাসুলুল্লাহ সাল্লাল্লাহু আলাইহি ওয়াসাল্লাম বলেন, যাচাই করে দেখ, তোমাদের ভাই কারা? যথন দুধই একমাত্র পানীয়, যা খেয়ে শিশুরা প্রাণ রক্ষা করে। \n৪৭৩২। আবদুল্লাহ ইবনু ইউসুফ (রহঃ) … আয়িশা (রাঃ) থেকে বর্ণিত।\nতিনি বলেন, পর্দার আয়াত নাযিল হবার পর তাঁর [আয়িশা (রাঃ)] দুধ সম্পর্কীয় চাচা আবূল কু’আয়াসের ভাই ‘আফলাহ্’ তাঁর ঘরে প্রবেশের অনুমতি চাইল।\nআয়িশা (রাঃ) বলেন, আমি অনুমতি দিতে অস্বীকার করলাম। এরপর রাসূল সাল্লাল্লাহু আলাইহি ওয়াসাল্লাম এলেন। আমি তার সাথে যে ব্যবহার করেছি, সে সম্পর্কে তাঁকে অবহিত করলাম। তিনি তাকে ভিতরে প্রবেশের অনুমতি দেয়ার জন্য আমাকে বললেন।\n৪৭৩৩। আলী ইবনু আবদুল্লাহ (রহঃ) … উকবা ইবনু হারিস (রাঃ) থেকে বর্ণিত।\nতিনি বলেন, আমি শাদী করলাম। এরপর একজন কালো মহিলা এসে বলল, আমি তোমাদের দু’জনকে দুধ পান করিয়েছি। এরপর নাবী সাল্লাল্লাহু আলাইহি ওয়াসাল্লাম এর কাছে এসে বললাম, আমি অমুকের কন্যা অমুককে শাদী করেছি।\nএরপর জনৈকা কৃষ্ণাঙ্গ মহিলা এসে আমাদেরকে বলল যে, আমি তোমাদের দু’জনকে দুধ পান করিয়েছি; অথচ সে মিথ্যাবাদিনী। এই কথা শোনার পর নাবী সাল্লাল্লাহু আলাইহি ওয়াসাল্লাম তার থেকে মুখ ফিরিয়ে নিলেন।\nআমি আবার রাসুলুল্লাহ সাল্লাল্লাহু আলাইহি ওয়াসাল্লাম এর সামনে এসে বললাম, সে মিথ্যাবাদী। রাসুলুল্লাহ সাল্লাল্লাহু আলাইহি ওয়াসাল্লাম বললেন, কেমন করে তোমার সাথে শাদী হল; অথচ তোমাদের উভয়কে ঐ মহিলা দুধ পান করিয়েছে- এ কথা বলছে।\nঅতএব, তোমার স্ত্রীকে ছেড়ে দাও। রাবী ইসমাঈল শাহাদাত এবং মধ্যমা আঙ্গুলীদ্বয় উত্তোলন করে ইশারা করেছে যে, তার উর্ধ্বতন রাবী আইউব এইরূপ করে দেখিয়েছেন।


উন্নয়ন তহবিল থেকে বিজেপির সাংসদের পাঠানো টাকা ফেরত পাঠালেন শাসক ঘনিষ্ঠ অধ্যক্ষা, তুমুল রাজনৈতিক চাপানউতোর – প্রিয় বন্ধু বাংলা\nহোম > রাজ্য > কলকাতা > উন্নয়ন তহবিল থেকে বিজেপির সাংসদের পাঠানো টাকা ফেরত পাঠালেন শাসক ঘনিষ্ঠ অধ্যক্ষা, তুমুল রাজনৈতিক চাপানউতোর\nউন্নয়ন তহবিল থেকে বিজেপির সাংসদের পাঠানো টাকা ফেরত পাঠালেন শাসক ঘনিষ্ঠ অধ্যক্ষা, তুমুল রাজনৈতিক চাপানউতোর\nলোকসভা ভোটে বিজেপি বহু আসনে জয়লাভ করলেও বিভিন্ন সরকারি অনুষ্ঠানে তাদের সাংসদদের সেই ভাবে আমন্ত্রণ জানানো হচ্ছে না বলে সম্প্রতি অভিযোগ উঠতে শুরু করেছে। যে ঘটনায় শাসকের বিরুদ্ধে পক্ষপাতিত্বের অভিযোগ তুলতেও দেখা যাচ্ছে গেরুয়া শিবিরকে। আর এবার বিষ্ণুপুরের রামানন্দ কলেজের 75 বছর পূর্তি অনুষ্ঠানে কলেজের অনুষ্ঠান মঞ্চে উঠতেই দেওয়া হল না স্থানীয় সাংসদ সৌমিত্র খাঁকে।\nজানা যায়, গত সোমবার থেকেই এই বিষ্ণুপুর রামানন্দ কলেজের 75 বছর পূর্তি উৎসব শুরু হয়েছে। যেখানে আমন্ত্রণপত্রে বিশ্ববিদ্যালয়ের উপাচার্য, পুরপ্রধান, স্থানীয় বিধায়কের পাশাপাশি স্থানীয় বিজেপি সাংসদ সৌমিত্র খাঁয়েরও নাম রয়েছে। কিন্তু যেহেতু আইনি জটিলতার জেরে বর্তমানে বাঁকুড়া জেলায় ঢুকতে পারছেন না সৌমিত্র খাঁ, সেই কারণে তিনি তার প্রতিনিধি হিসেবে তার আত্মসহায়ক সুশান্ত দাকে ওই অনুষ্ঠানে পাঠিয়েছিলেন।\nআর আপ্তসহায়কের মাধ্যমেই কলেজের উন্নয়নে সাংসদ তহবিল থেকে 25 লক্ষ টাকা দেওয়ার ঘোষণা পত্র সহ শুভেচ্ছাবার্তা পাঠিয়ে ছিলেন স্থানীয় সাংসদ সৌমিত্র খাঁ। তবে অভিযোগ, কলেজ কর্তৃপক্ষ সাংসদের শুভেচ্ছা বার্তা এবং 25 লক্ষ টাকা দেওয়ার ঘোষণা পত্র গ্রহণ না করেই সেই সাংসদ প্রতিনিধিকে ফেরত পাঠিয়ে দিয়েছেন।\nএমনকি তাকে অনুষ্ঠান মঞ্চে উঠতে দেওয়া তো দূর অস্ত, কলেজের অধ্যক্ষা স্বপ্না ঘোড়াই নেতাদের সঙ্গে কথা পর্যন্ত বলেননি বলে জানা গেছে। কিন্তু কেন কলেজের পক্ষ থেকে এহেন অসহযোগিতা! স্থানীয় সংসদ যেখানে উন্নয়নের বার্তা নিয়ে তার প্রতিনিধিকে পাঠালেন, সেখানে কলেজ কর্তৃপক্ষ সেই সাংসদ প্রতিনিধির সঙ্গে এহেন আচরণ করলেন কেন! কেন তার সঙ্গে কথা পর্যন্ত বলা হল না!\nএদিন এই প্রসঙ্গে বিষ্ণুপুরের সাংসদ সৌমিত্র খাঁর আপ্তসহায়ক সুশান্ত দা বলেন, “সাংসদের একজন প্রতিনিধি হিসেবে তার শুভেচ্ছা বার্তা সহ কলেজের উন্নয়নে 25 লক্ষ টাকা অর্থ বরাদ্দের বার্তা নিয়ে আমি রামানন্দ কলেজে গিয়েছিলাম। কিন্তু কলেজের অধ্যক্ষা বিতর্কে জড়াতে চান না দাবি করে আমার সঙ্গে দেখা করেননি। এই প্রথম সাংসদ হিসেবে কলেজে সৌমিত্র খাঁ অর্থ সাহায্য করতে চেয়েছিলেন। কিন্তু সেই সাহায্য কলেজ কর্তৃপক্ষ ফিরিয়ে দিল।”\nকিন্তু কিসের বিতর্ক! তাহলে কি অধ্যক্ষা শাসকদলের ঘনিষ্ঠ এবং সেই কারণেই বিজেপি সাংসদ হওয়ায় সৌমিত্র খাঁর এই বরাদ্দ অর্থ গ্রহণ করলেন না তিনি! কিন্তু যেখানে কলেজের উন্নয়নের প্রশ্ন আসছে, সেখানে অধ্যক্ষার এহেন আচরণ কি ঠিক! বিজেপির দাবি তিনি শাসকদলের ঘনিষ্ঠ আর সেই কারণেই বিজেপির উপর প্রতিহিংসার রাজনীতি করছেন আর এই অর্থ ফেরত দিলেন। বিজেপির দাবি তাদের সাংসদ তো কলেজের উন্নয়নের জন্য টাকা পাঠিয়েছিলেন। সেখানে বিজেপি ,তৃণমূল কথা থেকে এলো।\nএদিন এই প্রসঙ্গে কলেজের অধ্যক্ষা স্বপ্না ঘোড়াই বলেন, “এলাকার সাংসদ হিসেবে সৌমিত্র খাকে আমন্ত্রণ জানানো হয়েছিল। সবাইকে স্বাগত। তবে এই আনন্দ অনুষ্ঠানের দিনের বিষয়ে কিছুই বলব না।” সব মিলিয়ে এবার বিজেপি সাংসদকে মঞ্চে উঠতে না দেওয়া এবং তাকে চরম অপমানিত করায় তীব্র বিতর্ক শুরু হল।\nট্যাগড bjp college mp tmc\nরিপোর্ট দিতে ঢুকেছিলেন, বেরোলেন রিপোর্ট নিয়ে,ভাটপাড়া কাণ্ডে নয়া মোর\nনাম না করে শুভেন্দু-রাজীবকে কড়া বার্তা মমতার\nবড়দিনের ভোরেবেলায় আতঙ্কের পরিবেশ রাজধানীতে\nপুলিশ-বিজেপি খন্ডযুদ্ধে তুলকালাম কলকাতার রাজপথে! একযোগে গ্রেপ্তার বিজেপির জোড়া সাংসদ!


পরনে নীল-সাদা স্প্যাগেটি টিউব! হট লুকে ফের সোশ্যাল মিডিয়ায় উষ্ণতার পারদ চড়ালেন অভিনেত্রী ঋতুপর্ণা সেনগুপ্ত - The Bengal Story\nMonday, November 29th, 2021, 5:49:14 AM\nপরনে নীল-সাদা স্প্যাগেটি টিউব! হট লুকে ফের সোশ্যাল মিডিয়ায় উষ্ণতার পারদ চড়ালেন অভিনেত্রী ঋতুপর্ণা সেনগুপ্ত\nWritten By নিজস্ব প্রতিনিধি Published On Monday, October 18th, 2021, 10:48:39 AM IST\nবাংলা সিনেমা জগৎ-এর প্রথম সারির অভিনেত্রীদের মধ্যে অন্যতম হলেন ঋতুপর্ণা সেনগুপ্ত। ইনি নিঃসন্দেহে একজন ভালো অভিনেত্রী। এই বয়সেও এখনকার নায়িকাদের টেক্কা দেন অভিনেত্রী। সোশ্যাল মিডিয়ায় অভিনেত্রী বেশ ভালই অ্যাকটিভ। নিজের কাজের নানা ছবি সোশ্যাল মিডিয়ায় শেয়ার করে থাকেন অভিনেত্রী। একাধিক ফটোশুটেও বিভিন্ন পোশাকে দেখা মেলে অভিনেত্রী। সম্প্রতি তেমনই একটি ফটোশুটের ছবি ভাইরাল হয়েছে গোটা নেটদুনিয়ায়।\nভাইরাল হওয়া ছবিতে অভিনেত্রীকে রিপড ডেনিম হট প‍্যান্ট ও নীল-সাদা স্প্যাগেটি টিউব টপে দেখা গিয়েছে। অভিনেত্রী মাথায় ছিল একটি সাদা হ্যাটও। সম্ভবত এটি একটি ফটো শুট এর ছবি। এই ছবিটি সম্প্রতি ভাইরাল হয়েছে নেটদুনিয়ায় সকল নেটিজেনদের মধ্যে। যেকোনো ধরনের পোশাকেই সাবলীল অভিনেত্রী। সম্প্রতি একেবারে নতুন লুকে দেখা দিয়েছেন ঋতুপর্ণা।\nএবার পুজোয় প্রথমবারের জন্য বাপ্পি লাহিড়ীর কম্পোজিশনে পুজোর গান গাইলেন অভিনেত্রী। গানের নাম ‘ফুলমতী’। এই প্রথম প্লেব্যাক করলেন তিনি। বাপ্পি লাহিড়ী নিজেও তার গানের প্রশংসা করেছেন। ঋতুপর্ণা, সুদীপা ও আদিদেবকে নিয়ে তৈরি রিল ভিডিওতে এই গানটি ব্যবহার করেছেন অভিনেত্রী। শুধুমাত্র বাংলা ইন্ডাস্ট্রিতে নয় পাশাপাশি হিন্দি ইন্ডাস্ট্রিতেও কাজ করছেন অভিনেত্রী।\nবর্তমানে একাধিক হিন্দি সিনেমার কাজও রয়েছে তার হাতে। চলতি বছরের শুরুতেই ঋতুপর্ণা শেষ করেছিলেন সাসপেন্স থ্রিলার ‘সল্ট’-এর কাজ। এই ফিল্মে তাঁর বিপরীতে অভিনয় করছেন চন্দন রায় স্যানাল। খুব শিগগিরিই শুরু হতে চলেছে পাপিয়া অধিকারী পরিচালিত ‘মাদার ইন্ডিয়া’ ছবির শুটিং। এই ছবিতে ঋতুপর্ণা সেনগুপ্ত মুখ্য ভূমিকায় অভিনয় করতে চলেছেন।


সঞ্চয়পত্রের মুনাফা কমায় ক্ষতিগ্রস্ত হচ্ছেন যারা\nপ্রকাশ: ২৫ সেপ্টেম্বর ২০২১, ০৪:৩৫ পিএম\nসঞ্চয়পত্রে বিনিয়োগে মুনাফার হার কমানোর ফলে মধ্যবিত্তের আয় কমে যাবে। অর্থাৎ নতুন সিদ্ধান্তের ফলে সরকারি অবসরপ্রাপ্ত চাকরিজীবীদের একটি বড় অংশ ক্ষতিগ্রস্ত হবেন। এছাড়া পরিবার সঞ্চয়পত্র কেনা নারীরাও সরকারের নতুন সিদ্ধান্তে ক্ষতির সম্মুখীন হবেন। একইভাবে নতুন সিদ্ধান্তে কমবে প্রাতিষ্ঠানিক সঞ্চয়কারীদের আয়ও। প্রবাসীরাও ওয়েজ আর্নার্স বন্ডের বিপরীতে মুনাফা কম পাবেন।বিভিন্ন পক্ষের সঙ্গে কথা বলে জানা গেছে, সরকারি অবসরপ্রাপ্ত চাকরিজীবীদের একটি বড় অংশ প্রাপ্ত টাকা সঞ্চয়পত্রে বিনিয়োগ করে সে মুনাফা থেকে সংসার খরচ চালান। তাদের বিনিয়োগ ৩০ লাখ টাকার বেশি। ফলে তারা গড়ে ২ শতাংশ মুনাফা কম পাবেন। পরিবার সঞ্চয়পত্রে বিনিয়োগ করা নারীরাও মুনাফা ২ শতাংশ হারে কম পাবেন। তবে সাধারণ সঞ্চয়কারীরা, যারা ১৫ লাখ টাকা পর্যন্ত বিনিয়োগ করেছেন, তাদের মুনাফার হার অপরিবর্তিত রাখা হয়েছে।\nএ প্রসঙ্গে তত্ত্বাবধায়ক সরকারের সাবেক উপদেষ্টা ড. এ বি মির্জ্জা আজিজুল ইসলাম বলেন, অনেকেই সঞ্চয়পত্রে বিনিয়োগের মুনাফা থেকে জীবিকা নির্বাহ করে থাকে। সঞ্চয়পত্র ছাড়া মানুষের সঞ্চয়ের একটি নিরাপদ বিনিয়োগের জায়গা নেই। এর সুদের হার কমানোর ফলে বিনিয়োগ ঝুঁকিপূর্ণ কোনও খাতে চলে গেলে তা বিপজ্জনক হবে।\nএ প্রসঙ্গে বাংলাদেশ ব্যাংকের সাবেক গভর্নর ড. আতিউর রহমান বলেন, সাধারণ ও নিম্ন আয়ের মানুষজন সঞ্চয়পত্রে বিনিয়োগ করে না। সঞ্চয়পত্রের অধিকাংশ বিনিয়োগ মধ্যবিত্ত শ্রেণির। ফলে সরকার সঞ্চয়পত্রে মুনাফা কমানোর যে সিদ্ধান্ত নিয়েছে তাতে সবচেয়ে বেশি ক্ষতিগ্রস্ত হবে মধ্যবিত্ত। তিনি বলেন, পেনশনভোগী মধ্যবিত্ত ও বয়স্ক নারীদের সঞ্চয়পত্রের আয় দিয়েই চলতে হয়। তাদের কথা মাথায় রেখে সিদ্ধান্ত নেওয়া উচিত। তাদের সঞ্চয়ের বিকল্প নির্ভরযোগ্য কোনও কর্মসূচি নেই উল্লেখ করে তিনি বলেন, একেবারে প্রান্তিক গোষ্ঠীর জন্য ন্যূনতম সীমারেখা ১৫ লাখ যথেষ্ট নয়। এর পরিমাণ আরও বাড়ানো দরকার। পারলে দ্বিগুণ করা গেলে আরও ভালো হয়।\nযারা সঞ্চয়পত্রের বিনিয়োগ করেন তাদের অধিকাংশই সরকারের সাবেক আমলা ও বিভিন্ন পেশার অবসর নেওয়া বয়স্ক ব্যক্তি। তারা বলছেন, মুনাফা কমানোর সঙ্গে নিরাপদ বিকল্প বিনিয়োগের ব্যবস্থা থাকা দরকার ছিল, কিন্তু বিকল্প কোনও জায়গা নেই। কারণ, ব্যাংকে টাকা রাখলে এখন শতকরা ছয় ভাগের বেশি সুদ পাওয়া যায় না। শেয়ার বাজারে আস্থার সংকট। এদের অধিকাংশই সরাসরি ব্যবসা করতে পারবে না।\nএ প্রসঙ্গে বাংলাদেশ ব্যাংকের সাবেক গভর্নর ড. সালেহ উদ্দিন আহমেদ বলেন, সঞ্চয়পত্রের মুনাফার হার কমানোর আগে লাভজনক নিরাপদ বিনিয়োগের ক্ষেত্র তৈরি করা জরুরি। সেটি না করে মুনাফায় হাত দেওয়া ঠিক হয়নি। এতে মধ্যবিত্ত শ্রেণি, বিশেষ করে সাবেক সরকারি কর্মকর্তারা বিপাকে পড়বেন।\nএদিকে সরকারের নতুন সিদ্ধান্তের কারণে ক্ষতির মুখে পড়ছেন বড় ও প্রাতিষ্ঠানিক সঞ্চয়কারীরাও। বিশেষ করে প্রভিডেন্ট ফান্ডের অর্থ তারা এতে বিনিয়োগ করে যে মুনাফা পান তা কর্মীদের মধ্যেই বণ্টন করে দেওয়া হয়। নতুন সিদ্ধান্তের ফলে তাদের মুনাফা গড়ে ২ শতাংশ কমবে।\nপ্রসঙ্গত, সরকার ব্যাংক থেকে ঋণ নিলে ২ থেকে ৫ শতাংশ সুদে পাচ্ছে। বিদেশি ঋণও পাচ্ছে ১ থেকে ২ শতাংশ সুদে। অথচ সঞ্চয়পত্র থেকে ঋণ নিয়ে সরকার সুদ দিচ্ছে গড়ে ১০ থেকে ১২ শতাংশ। অর্থাৎ সঞ্চয়পত্রের বিপরীতে প্রতিবছর সরকার গড়ে ৩০ থেকে ৩৫ হাজার কোটি টাকা ভর্তুকি হিসেবে দিচ্ছে।\nএছাড়া সঞ্চয়পত্রের সুদের হার বেশি থাকায় মুদ্রা বাজারে অস্থিরতা বিরাজ করছিল। আবার ঝুঁকির কারণে শেয়ার বাজারেও টাকা কম যেত। এসব কারণে সঞ্চয়পত্রের সুদের হার কমানোর জন্য ব্যাংক ও শেয়ার বাজারের নীতিনির্ধারকদের পক্ষ থেকে একটি চাপ ছিল। অর্থনীতিবিদদের অনেকে সঞ্চয়পত্রের সুদের হার কমানোর পরামর্শ দিয়েছেন কয়েক বছর ধরে। এনবিআর চেয়ারম্যান ও আইআরডি সচিব আবু হেনা মো. রহমাতুল মুনিম সম্প্রতি একটি সারসংক্ষেপ উপস্থাপন করেছেন অর্থমন্ত্রী আ হ ম মুস্তফা কামালের কাছে। এতে বলা হয়েছে, সঞ্চয়পত্রের মুনাফা দিতে গিয়ে সরকারের সুদ ব্যয় বেড়ে যাচ্ছে। এতে অর্থনীতিতে তৈরি হচ্ছে ভারসাম্যহীনতা। তিনি আরও লিখেছেন, সঞ্চয় কর্মসূচিতে অতিমাত্রায় বিনিয়োগ এবং বিনিয়োগের ক্রমবর্ধমান ঊর্ধ্বগতি রোধ করা প্রয়োজন।\nএ প্রসঙ্গে অর্থমন্ত্রী আ হ ম মুস্তফা কামাল বুধবার সরকারি ক্রয় সংক্রান্ত মন্ত্রিসভা কমিটির বৈঠক শেষে সাংবাদিকদের বলেছেন, সঞ্চয়পত্রের মুনাফার হার তুলনামূলক বেশি থাকায় এর হার কমানো হয়েছে। এর মুনাফার হার বেশি হওয়ায় অর্থনীতির অন্য চালিকাশক্তিগুলো সমস্যায় পড়ছিল। মুনাফার হার কমানোর ফলে সার্বিক অর্থনীতির সুদের হারে একটি ভারসাম্য আসবে।\nএদিকে মঙ্গলবার (২১ সেপ্টেম্বর) অর্থ মন্ত্রণালয়ের অভ্যন্তরীণ সম্পদ বিভাগের এক প্রজ্ঞাপনের মাধ্যমে ডাকঘর সঞ্চয় ব্যাংকের সাধারণ হিসাব ও দুটি ডলার বন্ড ছাড়া সব ধরনের সঞ্চয়পত্রের মুনাফার হার কমানো হয়েছে। তবে এবারই প্রথম স্তর পদ্ধতি আরোপ করে ছোট সঞ্চয়কারীদের সুরক্ষা দেওয়া হয়েছে। অর্থাৎ ১৫ লাখ টাকা বিনিয়োগ পর্যন্ত সঞ্চয়পত্রের ওপর মুনাফার হার কমানো হয়নি।\n১৫ লাখ টাকার বেশি থেকে ৩০ লাখ পর্যন্ত বিনিয়োগে মুনাফার হার কমানো হয়েছে ১ শতাংশ এবং ৩০ লাখ টাকার বেশি হলে মুনাফার হার কমানো হয়েছে ২ শতাংশ।\nপ্রবাসীদের জন্য ওয়েজ আর্নার্স বন্ডে তিন ধাপে মুনাফার হার কমেছে ৩ শতাংশ। অর্থাৎ ১৫ লাখ টাকা পর্যন্ত বিদ্যমান ১২ শতাংশ, ১৫ লাখের বেশি থেকে ৩০ লাখ টাকা পর্যন্ত ১১ শতাংশ, ৩০ লাখের বেশি থেকে ৫০ লাখ টাকা পর্যন্ত ১০ শতাংশ এবং ৫০ লাখ টাকার বেশি হলে ৯ শতাংশ মুনাফা দেওয়া হবে। আগে এতে যেকোনও অঙ্কের বিনিয়োগের ওপর ১২ শতাংশ মুনাফা দেওয়া হতো।\nবিষয় : বনিজ্য সঞ্চয়পত্র


ভূমি ব্যবস্থাপনায় ডিজিটাল নজরদারি করা হচ্ছে\nপ্রকাশ: ২১ মে ২২ । ২০:১৬ | আপডেট: ২১ মে ২২ । ২০:২১\nক্যাপশন : ভুমি ব্যবস্থাপনা নিয়ে আয়োজিত ছায়া সংসদ\nজনগণের ভোগান্তি দূর করা, দুর্নীতি হ্রাস এবং মামলা কমানোর লক্ষ্যে সরকার ভূমি ব্যবস্থাপনায় ডিজিটালাইজেশন ও নজরদারির উপর ওপর সর্বাধিক গুরুত্ব আরোপ করছে।\nআজ (২১ মে ২০২২, শনিবার) এফডিসিতে ভূমি সেবা সপ্তাহ ২০২২ উপলক্ষে ডিবেট ফর ডেমোক্রেসি আয়োজিত এক ছায়া সংসদে প্রধান অতিথির বক্তব্যে ভূমি সচিব মো. মোস্ত্মাফিজুর রহমান এসব কথা বলেন। অনুষ্ঠানে সভাপতিত্ব করেন ডিবেট ফর ডেমোক্রেসি'র চেয়ারম্যান হাসান আহমেদ চৌধুরী কিরণ।\nতিনি বলেন, ভূমি সেবা গ্রহন এবং অভিযোগ প্রতিকারের লক্ষ্যে বিদ্যমান হটলাইনের টোল কমানোর চিন্তা ভাবনা রয়েছে।\nজমির মালিকানা সংক্রান্ত মামলা দ্রুত নিষ্পত্তির জন্য বর্তমানে ৪২টি ট্রাইব্যুনাল চালু আছে এবং ল্যান্ড ক্রাইম অ্যাক্ট প্রনয়ণ কার্যক্রম শেষ পর্যায়ে। ভূমি প্রশাসনের সক্ষমতা বৃদ্ধির জন্য দক্ষ জনবল নিয়োগসহ মাঠ পর্যায়ে পাবলিক সার্ভিস কমিশনের মাধ্যমে কর্মকর্তা নিয়োগের উদ্যোগ প্রক্রিয়াধীন রয়েছে বলে তিনি জানান।\nভূমির রেজিস্ট্রেশন হওয়ার সাথে সাথে নামজারি দ্রুত সম্পন্ন করার লক্ষ্যে ডিজিটাল তথ্য বিনিময়ের জন্য আইন ও ভূমি মন্ত্রণালয় যৌথভাবে কাজ করছে। ভূমির মালিককে চূড়ান্ত সনদ প্রদানের বিষয়ে সরকারের নীতিগত সিদ্ধান্ত রয়েছে এবং খুব শীঘ্রই এ বিষয়ে ভূমির মালিকানা ও ব্যবহার আইন প্রণয়ন করা হবে বলে তিনি জানান।\nতিনি বলেন, ভূমির মালিকানা স্পষ্টকরণের লক্ষ্যে সারাদেশে ২ লাখ ৭০ হাজার পিলার স্থাপন করা হবে।\nসভাপতির বক্তব্যে ডিবেট ফর ডেমোক্রেসির চেয়ারম্যান হাসান আহমেদ চৌধুরী কিরণ বলেন, ভূমি ব্যবস্থাপনা অত্যন্ত একটি জটিল প্রক্রিয়া। জমি বেচা-কেনা, রেজিস্ট্রেশন, নামজারি, পর্চা, খতিয়ান, খাজনা, ভূমি জরিপ ইত্যাদি সেবা পেতে প্রায় প্রত্যেকটি স্তরেই ঘুষ, দুর্নীতি ও অনিয়মের অভিযোগ এখনো বিদ্যমান। দেশের ভূমি অফিসগুলো এখনো পুরোপুরি দুর্নীতিমুক্ত নয়। তবে ডিজিটাল ভূমি ব্যবস্থাপনা শুরম্ন হওয়ার পর মানুষ ঘরে বসেই অনলাইনে ফি জমা দিয়ে ভূমি উন্নয়ন কর, ই-নামজারি ও খাজনা প্রদান করতে পারছে। অতি সহজেই খতিয়ান বা পর্চা অনলাইনে পেয়ে যাচ্ছে।\nডিবেট ফর ডেমোক্রেসি'র আয়োজনে এই প্রতিযোগিতায় আমেরিকান ইন্টারন্যাশনাল ইউনিভার্সিটি- বাংলাদেশকে পরাজিত করে প্রাইমএশিয়া ইউনিভার্সিটি এর বিতার্কিকরা বিজয়ী হয়। ছায়া সংসদে মক স্পিকার হিসেবে সভাপতিত্ব করেন ডিবেট ফর ডেমোক্রেসি চেয়ারম্যান হাসান আহমেদ চৌধুরী কিরণ। প্রতিযোগিতায় বিচারক ছিলেন ড. এস এম মোর্শেদ, সাংবাদিক মাঈনুল আলম, সাংবাদিক আহাম্মেদ সরোয়ার হোসেন ভূঁঞা ও সাংবাদিক উন্মুল ওয়ারা সুইটি। প্রতিযোগিতা শেষে অংশগ্রহণকারী দলের মাঝে ট্রফি ও সনদপত্র বিতরণ করা হয়।\nবিষয় : ভুমি ব্যবস্থাপনা নিয়ে বিতর্ক বিতর্ক প্রতিযোগিতা ডিবেট ফর ডেমোক্রেসি\nপাচার করা অর্থ ফিরিয়ে আনার প্রস্তাব বাতিল করা উচিত - ড. নাজনীন আহমেদ\nবাজেটে পাচারকৃত অর্থ ফিরিয়ে আনার প্রস্তাব বেআইনী ও অনৈতিক: ড. ফরাসউদ্দিন